text:
Home -- Fulfulde -- Perform a PLAY -- 126 (So close – and yet so far)
126. Himo åadii e himo woɗɗitii
Gorko : "Si tawno tun hara miɗo anndunoo ɗun, huunde ŋaŋantaano lan. Ko honno mi hendorta ɗun?"
Hari goɗɗun no ŋakki ka nder ngurndan suka ngalo on. Hay e gooto non wattanaali yili e mun. Ko o hettiiɗo, himo labaa e himo alɗi fota non.
Kono kanko no woodi ko ŋakkani mo. Himo joginoo kadi ganndal. No gasa hara sugu mun no lellan-maa ka nder ngurndan maa an kadi? O alaano åuttu telenma ɗun. Ko honno o waawirta huuwugol ɗun? Annabi Iisaa no jogii jaabawol ngol.
Gorko : "Karamokoojo moýýo, hara ko honɗun mi haani waɗude fii yo mi heåoy ngurndan poomayankejan ɗan?"
Ko ɗun woni ko lellani mo. Ngurndan poomayankejan ɗan ko gomɗingol e innde annabi Iisaa nden fuɗɗorta, ɗan jokkitoo åawto mayde nden. Ko ɗun woni ko o faalanoo.
Iisaa : "Si hiɗa faalaaa ngurndan poomayankejan ɗan, haray ko yo a huutor yamirooje ɗen : Wota a wujju, wota a jeenu, wota a seedito fenaande, wota a ittu hoore, teddinaa ben e yumma maa."
Gorko : "Mi huutorii yamirooje ɗen e nder ngurndan an ɗan fow."
Hara a waaway jaaborde wano non?
Iisaa : "Yeeyitu kala ko jeyɗaa, senditanaa miskinåe åen. Onsay araa jokkaa mi."
Åay suka ngalo on naniii ɗun, o aani ko fii hari himo alɗi fota fota non. Hino yurmi non tawandema o woɗɗitike. Kaalisi no hittani mo åuri annabi Iisaa e ngurndan poomayankejan ɗan.
Jiwo : "Hara ootigi waawataa wonude alɗuɗo e jokkoowo soono kala annabi Iisaa?"
Hino waawi. E hino ko haanuɗen landaade kon: Ko hombo wonta yeeso? Waɗen maande.
Jiwo : "Ko honɗun woni nafa pitilol?"
Mi eååindiray pitilol e annabi Iisaa, on wonɗo ndaygu aduna on.
Suka : "Hara miɗo waawi huååinde ngol?" (hito huååingol almeeti on)
Jiwo : "Hino labaa nde ngol huååi."
Ko honɗun waɗata si miɗo jogitii kaakol 100 dala fewtina ngol pitilol ngol?
Jiwo : "Kaalisi on saggay ndaygu ngun."
Suka : "Mi faamii! Ko kaaisiiji ɗin wonti yeeso e nder ngurndan suka alɗuɗo on, ko annabi Iisaa woni hikkiiɗo on."
Jiwo : "Kaalisiiji ɗin sendii åe e annabi Iisaa."
Lannoode ngurndan makko ɗan sertayno. Jooni non mi jogitoto kaakol mbuɗɗi ɗin åaawo pitilol ngol.
Suka : "Jooni annabi Iisaa artii ka aranun, kaalisiiji ɗin no jalbude."
Hara hiɗaa sutii hitteendi waɗugol piiji ɗin no haaniri non? E nder ngurndan suka alɗuɗo on, ko kaalisi on wonti yeeso. Ko ɗun si wano anndirɗen non, o luppi ngurndan poomayankejan ɗan ka ajanna.
Hino yurmi tawandema taariika makko on ko nii lannitorii.
Miɗo tanýinii wondema ngurndan ɗan hakkunde maa e annabi Iisaa no mari "Fuɗɗoode e Timmoode (Timmoode moýýere)". Ɗaååu, toroɗaa si tawii goɗɗun alaa ka nder ngurndan maa ko waɗuɗaa yeeso annabi Iisaa.
Yewtooåe : Fillitotooɗo, gorko, Iisaa, jiwo, suka
© Copyright : CEF Allemagne


c: text/html

text:
duuɓi 10 senegaal e gardagol peresidan makki sal.
Miin ko teskii mi e peresidan makki sal gila nde yiɗi won’de peresidan senegaal nde, o etaaki waɗde leydi ndi ňawna safra – makki sal waɗaani senegaal ňawna safra, ɗuum woni dillin’de leydi e mbaydi hakkilantaagal mum, ɗuum woni won heen ko aybin’de laamiiɗo e laamu mum rewnaade sukaaɓe na mbonna kaake leydi – kaake mum en, tawa so a laamiima ko ɗuum ngadoto-ɗaa salaade ! Haɗat ma ɗaanaade ko Ƴeewde no leydi deeƳiri e no mahorii.
Teskii mi e peresidan makki ko etaade mo faamnude ɓesngu leydi ndi porogaam makko e waasde wonoyde caggal leydi haa suɓngo yonta tan arta arda e kesam-hesaagu koɗaagu ina uura henndu weeyo woɗngo, nde tawnoo senegaal na yiɗi ko hesɗi na waawi jaɓɓaade koɗo. Ɗeen najooje fof tawaano makki sal e yiyannde am.
Perisidan makki sal ɓurnoo ko sooraade leydi ndi ina sunnoo caɗe e gagge mum.
So tawii won wiyooɓe jooni o nattii tawoyde yimɓe ɓe no ndeen ni, paamen ndeen ko koyngal makko wonnoo nelaaɗo makko e leydi ndi, jooni noon ko nelaaɓe makko e dowu yamiroore laawol leydi ndi o lomtini koyngal makko ngal, haɗataa kadi e mo ni yaha ko tolnii e jahal kala gardiiɗo yahata e nder leydi mum.
idrissa kah

robotstxt: allowed

filter: keep


text:
Home -- Fulfulde -- Perform a PLAY -- 121 (Tracks in the snow 5)
121. Fii batte ɗen ka bufenri 5
Han natu no janngude deftere. Kono o waawataa wattande yili han kadi.
Hannatu : "Patiraawo, miɗo yahude mi waaloyoo. Beloɗen e jam."
Kono hinaa ka saabur makko o hammiri; kono o yaltu, o yaari ka bufenri ndin luggiri ton. Hari himo woɗɗitii suudu ndun fewndo ko o feggi koyngal makko ngal, muusi mo haa tawi o waawataa han kadi seppude.
Hannatu (wullaandu) : "Ko honɗun mi haani waɗude jooni? Mi yoosay adalde yo goɗɗo yiitan ka mi woni ɗoo."
O jooɗii ka nder bufenri, o woni e wullugol. Koode ɗen ka kammu no jalbi. Hannatu tiggitii. Hara Alla waaway wallitaade lan kadi, ɗun e tawde mi bonike e Likaasi?
Onsay o nani goɗɗun no siika ka hoore bufenri.
Hannatu : "Faabee! Wallitee lan! Likaasi, hara ko an nii? Mi jeejii ma, wallito lan. Mi feggii koyngal an ngal."
Likaasi : "Mi ýettay giri-giriwal. E hino, watto dolokke an on haa tuma nde mi arti woo."
Ko o weddii, hari himo toroo ka åernde makko.
Hannatu : "Iisaa Joomiraaɗo, ko mi junuubankeejo, miɗo hanndi e maa. Mi torike ma yaafano lan junuubaaji an ɗin fow. Miɗo faalaa wontude åiɗɗo maa – hara wonaa sabu bone mo mi waɗi on fewndo ɗoo. Aamiina!"
Likaasi artidi e giri-giriwal ngal e cuddaaje ɗen.
Hannatu : "Liksaasi, miɗo haani yeetaade ma goɗɗun. Ko min woni ko bonnunoo puncu leɗɗe ngu lesuɗaa ngun. Annabi Iisaa yaafano lan. Mi torike ma yaafano lan. Mi aña ma."
Likaasi : "Hari miɗo miijii ko an. A weltanike mo fii ko sifaniɗaa lan kon. Mi yaafanike ma."
Hannatu hewtitii ka suudu, kanko Likaasi himo toraade binde ɗon.
Likaasi : "Iisaa Joomiraaɗo, yeɗan miijo fii ko honno mi hollirta Hannatu wondema mi ninsii fii aksiden mo Danny heåi on."
Onsay o noddi ñawdoowo on ka saare. Hara o waaway ñawdude koyngal Danny ngal? Ka tummbere jemma, fewndo ko kenii ngii waɗi ka bufenri, Likaasi weeåitii ka fijugol ka nder bufenri. O hewti himo ronki hay si tawii ko o waɗi kon no hulåinii. Kono kuugal makko ngal hari no hanndi e ɗun. Ñawdoowo on no faalaa wallitaade. Danny lutti ka labutaani ko juuti, kono åay o artii ka suudu tawi himo wondi e weltaare. Himo waawi seppude kadi! Likaasi saatinaa ka suudu. Hari yeeso makko ngon no jalbi fewndo ko o yi’i Danny no seppirde leɗɗe.
Ñawdoowo : "Danny, hiɗa haani weltanaade Likaasi. O weeåitii ngurndan makko ɗan ko o ari fii salmingol lan."
Likaasi : "Hinaa min tun woni ko waɗi ɗun. Ko annabi Iisaa okki lan miijo ngon, ko kanko wallitii lan waɗugol ɗun."
Giɗɗo makko neeåuɗo on ka hoore pelle yoåitii fow. Kono ko ɗun kadi woni gundoo Likaasi on.
Yewtooåe : Fillitotooɗo, Hannatu, Likaasi, ñawdoowo
© Copyright : CEF Allemagne


text:
Yuusu nduur ko ngenndiijo – adunaajo ko o neɗɗo renndo e faggudu kumpitiiɗo jahrugol yeeso eɓɓooje, neɗɗo mo welsindaaki hay dara e senegaal, hay ɗemngal gootal yuusu nduur famɗinaani e senegaal, neɗɗo woodat ɗemngal tan ngal haalata – ɗemngal ngal gollirta.
Ɗemngal kadi alaa jeyɗo ɗum kono kala ko mbaawɗaa heen ko aan jeyani ɗum hoyre ma.
Ɗemngal ko ngalu ngu waasetaake, ngalu ngu dartotaako e jibin’de.
Baawɗo ɗemɗe – ɗemɗe hay so janngaani ina ɗesi ɓurde jannguɗo ɗemngal gootal haa heɓi heen doktoraŋ, mo janngaani hakke mum ko ko yaɓɓaa e aduna hee tan!! kono mbaawka ɗemɗe ko ngalu.
Neɗɗo ɓamtaare yimɓe ɓe cikkata ko hoyre makko o ɓamtani, neɗɗo ko ɓamtotoo koo, ko leydi makko o ɓamtanii wonaa hoyre makko, sabu ko lonngere makko tan o ňaamata ko e suudu wooturu tan o waalata ko oto gooto tan o dognata, ko heddii e jawdi makko ndii fof ko leydi makko jeyi, sabu ko wonkiiji goɗɗi naftortoo ɗum so yiɗii wona ɓiyiiko en walla liggotooɓe e jawdi ndi.
ALLAH YO A YOƁ MOƳƳERE ƁEE ƁE NDEWNU-ƊAA ƁAMTAARE LEYDI E NGEƊU(ARSUKU) MUM EN.
Idrissa ka


text:
Ko woni taariika oo aalaa fijirɗo?
Saakitaama ñannde :
Ko Mbii-ɗon? oo aset 21 lewru 8ɓirdu no yeewta fii aala bi'eteeɗo balan walla balanru. Ko aala tawteɗo e nder hiernage Afrik. En jaɓɓoto ɗoo e bi'eteeɗo Ali Mohamed Kamara ɓurɗo andireede e Sega Kamaara ko hertorɗo e fannu oo aala. Ko janginoowo kadi.So ɗum yawti ma en keɗto ji'andeeji mon ɗi accuɗon e WhatsApp. En keɗto kadi rajo gollidiiɗo RFI. Hannde ko rajo wongo e nder Mali e e ley ardagol Ali Baba Sankare. Rajo ngo no wi'e Tabital Pulaaku.Uddirten yeewtere ndee ko Lollinal Ko Mbiiɗon? ko jantoore Mammadu Adama JALLO, nultoniraaɗo men to Gine ko faati e comci leppi.


text:
Ñalnde 31 lewru suwee 2012, wulaango yettiima en caggal juulal subaka wonde Faatimata Mammadel Soh ɓurɗo lollirde Mettu Soh ruttiima e joomum caggal rafi juutɗo. Banndiiko en e musiɗɓe makko fof cuniima kono kadi FƁPM suniima sabu darnde Mettu e nder fedde nde humpaani hay gooto so tawii ko ɗoo e Nuwaasoot to peŋgal Sammba Baydi ndeen walla e nder catal Fum el Geleyta, darnde makko ko wootere : ko ƴellitde pinal fulɓe e fannuuji kala.
Ñalnde 31 lewru suwee 2012, wulaango yettiima en caggal juulal subaka wonde Faatimata Mammadel Soh ɓurɗo lollirde Mettu Soh ruttiima e joomum caggal rafi juutɗo. Banndiiko en e musiɗɓe makko fof cuniima kono kadi FƁPM suniima sabu darnde Mettu e nder fedde nde humpaani hay gooto so tawii ko ɗoo e Nuwaasoot to peŋgal Sammba Baydi ndeen walla e nder catal Fum el Geleyta, darnde makko ko wootere : ko ƴellitde pinal fulɓe e fannuuji kala.
Ɗum fof noon woni ngooroondi mum ko fiɓnde makko tiiɗnde nde o suɓtii to bannge nguurndam makko : yiɗande Moritani ƴellitaare e ngootaagu leƴƴi e compugol potal e nder leydi hee.
Ñawu njuutngu nduuliingu fittaandu makko hannde nguu, caɗeele nguurndam e wonde baaye law, meeɗaa selnude mo ngolɗoon bolol haa o nodditaa e joom makko. Kala annduɓe mo, tolnidiiɓe makko, jiknaaɓe makko e yontidaaɓe makko fof daande ko wootere, ñande janayse makko wonde ko o neɗɗo jamyamo, jankiniiɗo, muñɗo.
Eɗen nduwanoo banndiiko en kala teeŋti noon e njaatige makko, giɗo makko, Kajjata Gamo Soh e jom galle mum. Tawde woni noon o wonaa tooñaaɗo, o rewi ko e laawol kala tagoore hebori rewde, eɗen ñaaganoo mo Alla nde yurmotoo mo, yaafoo mo, suɓonoo mo kala ɓure moƴƴe to Aljanna. Aamiin yaa rabbil aalamiina !
M.H.J.


text:
E gooto e tonngooɗe men ɓennuɗe en mbiyii no maa en njokkondire e Aamadu Bah ngam waɗde winndannde faytunde e makko:
F.Ɓ: Aamadu Bah,holi wuro ngo njeya-ɗaa?
A.B: Feeralla
F.Ɓ: Holi hitaande pellit-ɗaa wonde naalanke?
A.B: Hitaande 1998.
F.Ɓ: Holi yiɗde maa e naalankaagal?
A.B: Ko idii fof wallitde lenyol ngol no ɓamtorii caggal ɗum ko ƴeewde no ƴellitorii-mi banngeeji ɗi kala.
E gooto e tonngooɗe men ɓennuɗe en mbiyii no maa en njokkondire e Aamadu Bah ngam waɗde winndannde faytunde e makko:
F.Ɓ: Aamadu Bah,holi wuro ngo njeya-ɗaa?
A.B: Feeralla
F.Ɓ: Holi hitaande pellit-ɗaa wonde naalanke?
A.B: Hitaande 1998.
F.Ɓ: Holi yiɗde maa e naalankaagal?
A.B: Ko idii fof wallitde lenyol ngol no ɓamtorii caggal ɗum ko ƴeewde no ƴellitorii-mi banngeeji ɗi kala.
F.Ɓ: Holi no foti lefi ɗi njaltin-ɗaa tawi ko lolluɗi?
A.B: E oo sahaa hay lefol gootol mi yaltinaani sibu woni yaltinde lefol ko jaltinaangol e istijo(studio).Tawii noon ko lefi gaay-gaay mi seeraani e waɗde.
F.Ɓ: Mbele won humpito njogi-ɗaa e naalankaagal?
A.B: Mi janngaani ɗum kono tan mboɗo finani ɗum.
F.Ɓ: Mbele aɗa jogii ɗoftooɓe (wallitooɓe)?
A.B: Maasa-Allah,ene jogaa haa teeŋti noon ɗo e Nuwaadibu pelle pine e pelle gure ɗee fof ene ndarii wallitde mi.
F.Ɓ: Nde pellit-ɗaa wonde naalanke a sos goomu walla won ɗo ndew-ɗaa?
A.B: Ngadii-mi wonde ko e goomu naage pinal rewi heen ko faar mo Nuwaadibu refti heen ko yaakaare lenyol caggal ɗum cos-mi goomu yarlitaare lenyol.
F.Ɓ: Holi njilluuji ɗi mbaɗ-ɗaa e nder diiwanuuji men?
A.B: Ngadii-mi yillaade fof ko Baabaaɓe e hitaande 2003 rewi heen to galle sukaaɓe Nuwaasot e leegal Elmina e hitaande 2005 refiti heen ko suweyraat e hitaande 2006 caggal ɗum e hitaande 2008 mi yilliima Aramsaare e Madiina njaayɓe e Ndakaaru to galle nanondiral kermesaar e gudduɗe Joopɓe.
F.Ɓ: Mbele won ko naalankaagal ngal fuɗɗii jibinande ma?
A.B: So tawii ko to Faggudu suwaatawo to bannge yimɓe ko mawɗum no feewi sanne.
F.Ɓ: Holi caɗeele ɗe njiy-ɗaa e naalankaagal?
A.B: So wonaa to jinnaaɓe sibu ɓe paamaano fayndaare am.Ɗum tagi mi woppii ko ena tolnoo e duuɓi tati ngam anyde luurdude e maɓɓe Caggal nde ɓe paami wonde naalankaagal ngal alaa ko boni heen ɓe mbatti-ndii ko jaɓde e duwaade.
FƁ: So tawi won yiɗɓe jokkondire de e maa holi laabi ɗi ɓe poti rewde?
A.B:To jokkondiral ko Abuu Jallo woni gardiiɗo goomu o(manager)ko kanko toppitii ɗeen geɗe noddirgel makko 643 94 07 tongoonde am ko 696 98 40.
F.Ɓ: Abuu jallo Allah waɗii aɗa tawtoraa yeewtere nde ko aan kadi woni gardiiɗo goomu o hoi ko ngandu-ɗaa e Aamadu Bah ?
Abuu.j: Ko neɗɗo newiiɗo dimo jom gacce keewɗo nehdi e yarlitaare;darniiɗo ɓamtaare lenyol ngol no feewi sanne .
F.Ɓ: Aamadu Bah,Abuu Jallo on njaaraama.
Abuu Kan Nuwaadibu


text:
Browsing Tag
ministaajo
Prime ministaajo Lesdi Israil Israeli Naftali Bennett wi Ardiido Lesdi Russia Vladimir Putin hokki munyal dowko laarani kalimaaji ministaajo maako mo hakklanta shaanu yaasi Lesdiiku meti. Offisru Bennett wi “prime ministaajo!-->!-->!-->…
Ministaajo shaanu rento wadani Julbe barka bee juuluki julde suumaye jam
Ministaajo mo hakkilanta shaanu Rento Nder Lesdi Naajeeriya, Major General Bashir Salihi Magashi wadani Julbe Barka bee timminki suumaye enanta juuluki julde Lewru Suumaye jam. General Magashi wi haandi Ibaadaaji dum!-->!-->!-->…
Ardiido Buhari yottini kofli foofo maako yaaki Lenyol ministaajo boymaajo.
Ardiido Lesdi Naajeeriya Muhammadu Buhari yottini kofli foofo maako yaaki lenyol Ministaajo shaanu pijirle enanta sukaabe boymaajo, Alabo Tonye Graham-Douglas, sooyudo yonki maako nyennde Altine, 25 April, 2022. Nder jawaabu!-->!-->!-->…
Ministoojo tefi naftirki barkaaji Lesdi Nohaandi
Ministaajo mo hakkilanta shaanu annde kiimiyaaku enanta fasashaaji nder Lesdi Naajeeriya, Dr. Ogbonnaya Onu wi haandi Lesde Africa besda lornuki hakkiilo dow ko laarani barkaaji Lesdi ngan botirki beeman. Ministaajo on suuditi!-->!-->!-->…
Naajeeriya omti taskaram ko wallata IDPs
Ngomnati kawtal Lesdi Naajeeriya omti taskaram ko besdata weltinki ngeedam hijirbe nder Lesdi Naajeeriya. Ministaajo mo hakkilanta shaanu hake innu Adama ‘e nanta hasaruuji, Sadiya Umar Farouq kanyum on omti taskaramka haa Abuja!-->!-->!-->…


text:
Mali ina foti yuɓɓinde woote toɗɗagol hooreejo leydi e lewru suwee arooru nduu, rewo leydi ndii fof wonde e wolde. Gila 17 saawiyee ɓennuɗo oo, Dillere Ndimaagu Asawad (MNLA) yantude e rebelaaji Tuwaareg goɗɗi ko ƴettuɓe fetel ngam heɓde ndimaagu oon diiwaan.
So won wiyatnooɓe haɗi Aamadu Tumaani Tuure dartinde hare murto Tuwaareg en ndee, ko haa daña hujja no heddorii e laamu, sibu ende haɗa juɓɓingol woote moƴƴol, Aamadu Tumaani hollitii ɓe woote ɗee ko baɗooje, tee kañum ko jahoowo, heddaaki e laamu.
O wiyi : « A min ndarii mbele ɗoo e 10 suwee so leelii, Mali ina daña persidaa goɗɗo, toɗɗaaɗo e woote bellitiiɗe, demokaraasiije. Caɗeele rewo Mali wonaa hannde puɗɗii, ɗe ndañii duuɓi 50. Afɓe men mbaɗdii heen, enen ne en mbaɗii heen ko mbaaw-ɗen, ma en ɗaccir ɗe koddaaɓe men. Ɗee caɗeele njoofataa janngo. Ko ɗum addani mi miijaade wonde, feere ɓurnde moƴƴude ngam heddaade e laamu wonaa umminde wolde.
So artii e suɓaade hakkunde Mali e wolde, miin, cuɓotoo-mi ko Mali. Miɗo pari yahde, ko mi jahoowo, tee miɗo duwii, ɓernde laaɓnde, nde Mali dañata persidaa toɗɗaaɗo tuugaade e demokaraasi. Ko ɗuum woni poolgu demokaraasi, ɓurngu wolde heewde nafoore.
Ina muusi mi ko nanat-mi ina wiyee wonde waɗi mi woppude wolde ina waɗa, ko yiɗde hujja no keddorii-mi e laamu. Heddaade ngam waɗde hol ɗuum? Miin ko mi jahɗo. Sibu, ko adii fof, miɗo ɗooftii doosɗe leydi Mali ɗe lelnu-mi miin e hoore am, yanti heen, nguurndam ngoɗɗam, golle goɗɗe, ina padi mi caggal laamu.
Alaa fof ɗo wiyaa e doosɗe leydi Mali, wonde so Mali yanaama, daawal panndorgal ina waɗee. Golle konu Mali dowrowe ko yuɓɓinde woote bellitiiɗe demokaraasiije, ko waawi kewde fof noon.
Haalata haala daawal panndorgal ko yimɓe heppuɓe wonde hilifaaɓe, annduɓe mbaawaa heɓrude ɗuum woote. Ina wiyee won jagge konu keblii heɓtude laamu, sibu, e wiyde maɓɓe, mi welaaka dartinde wolde wonnde rewo Mali ndee. Holi ɓeen ? Mi meeɗaa fottude e ɓeen ! Yo laaɓtu cer e hakkillaaji yimɓe kala : ina woodi yimɓe (yimɓe politik e woɗɓe) wonde e fewjude goɗɗum, sibu ɓe njiɗaa woote mbaɗee. E miijo am noon, ɓuri bonde e leydi ndii fof ko waasde yuɓɓinde woote ɗee.
Ko ɓooyaani koo, AQMI warii 70 suka malinaajo. Cikku-ɗon ko sabu amen welsindaade ? E nder duuɓi ɗiɗi, tati, jawtuɗi ɗii, en mbaasii ko ina wona 30 sagata e nder hare men e AQMI. Cikku-ɗon ko sabu neemnaare ? AQMI ko bone ummoriiɗe nokkuuji goɗɗi, ko bone kuftodinɗe winndere ndee kala, tee hujjaaji maɓɓe ɓuri ko yimɓe ɓee cikkata koo luggiɗde. AQMI ko bone diiwaniije, adunankooje.
Alaa fof leydi jogii kattanɗe, kam tan, haɓde e AQMI. Haɓde e ownugol, wonaa hare wolde tan, ko ɗum hare ƴellitaare kadi, hare kisal e hare dartagol.
Hol feere men e AQMI ? Eɗen njogii nde. Mi seeraani, gila 2006, noddude e batu hooreeɓe dowlaaji, mi ronkii yo ɗum laato. Duuɓi jeegom nana mboya. AQMI ko fedde adunankoore, nde alaa keerol. Hol no nde wuurdi ? Hol ɗo nde luuñcittoo ? Hol to yimɓe mayre ñaamata ? Mali wiyi ko maa tuugnorgal duuɓi joy lelnee, tawa ko kaɗowal AQMI no jooɗorii. Alaa e sago feere ndee lelnee, waɗanee laabi e nder leyɗe diiwaan oo kala, konuuji leyɗe ɗee keɓta nokku Sahara e Saahal oo, ngona heen.
Yimɓe AQMI ndeeƴataa ɗo gootel, ko yahooɓe ina ngarta, leydi e leydi ; ɗum ɗoon noon alaa e sago leyɗe ɗee fof uddida keeri mum en. Mali ina wonani ɗuum fof.
So artii e njulaagu dorog, ina wiyee won ofiseeji konu njeyaa heen, walla kam nooynii ɗum. Ɗum woodaani ! So tawii ɓeen ina ngoodi, ɓe njiytetee ko to MNLA. Otooji 300 haa 350 jirlotooɗi e oo diiwaan ina cokli isaas, ina cokli ponooji, iwil, ina katojini e feewneede. Ɓee julaaɓe dorog ina cokli kaɓirɗe keewɗe e nguura. Hol wuurnuɓe ɓe ? Hol rokkooɓe ɓe kaɓirɗe ? Hol sabaabu min nooynoo ɓe ? Min ngoni ko e haɓde e taraafik mo wondaaka keeri leyɗe, so woodii heen ɓe min nanngi, e min coka ɗum en … cikku-ɗon ko min nooyniiɓe ? Ɗum ko takkere nde alanaaka daliilu. Dorog oo won to ummotoo dey hade mum arde ɗoo. Minen, min ndemaani mo e nder ndee moraande, sibu alaa puɗol darotoo e mum. Ɗum noon hol to o ummortoo?
Dorog ko musiiba keɓtiiɗo duuɗe winndere ɗee kala. Wonaa minen mbaɗanaa mo, ko e nokku amen noon o rewrata, kono alaa ko min mbaawi heen. Haɓde e nguu njulaagu ina ɗaɓɓi darnde leyɗe keewɗe, duuɗe keewɗe e sarwisaaji keewɗi, tawa gooto heen kala ina jogii darnde mum heeriinde. Ɗum noon, wiyde min nooyniima, ko ɓurtinde; amin kaɓtoroo ɗum hakke doole amen.
(RFI) Firo : Bookara A. Bah


text:
Hajju hikka oo ina farwi no feewi, sibu ko famɗi fof 878 kajjoowo maayii toon. Ñalnde alkamiisa 24 settaambar 2015 to Mina, ɗo ɓe mberlotoo ibliis kaaƴe ɗoo. Ɗum jiidaa e 107 maayɗo ñalnde 11 settaambar nde lennge yani toon e yimɓe ndee.
Hajju hikka oo ina farwi no feewi, sibu ko famɗi fof 878 kajjoowo maayii toon. Ñalnde alkamiisa 24 settaambar 2015 to Mina, ɗo ɓe mberlotoo ibliis kaaƴe ɗoo. Ɗum jiidaa e 107 maayɗo ñalnde 11 settaambar nde lennge yani toon e yimɓe ndee.
Musibaaji bayɗi nii, ko goonga, sahaa e sahaa fof ina kewa toon, haa teeŋti noon e ooɗoo nokku, ɗo ibliis oo werletee kaaƴe ɗoo. So hiisaama, fotde 1 772 kajjoowo maayii ɗoon e duuɓi cakkitiiɗi ɗii. Saawiyee 2006, teemedde tato neɗɗo maayriino noon kadi. E hitaande 1990, ko 1 426 kajjoowo pekkori e nder tunel (laawol nder leydi) paaɗo to kaaƴe ɗee mberletee ɗoo, sabu ŋakkeende henndu. Ko goonga nii, laamu Sawuud seeraani e mahtaade nokkuuji ɗii ngam ɓeydude kisal yimɓe ɓee, ko wayi no mawningol ɓale ɗo kaaƴe ɗee mberletee ɗoo, e mahgol pom taartiiɗo ɓale ɗee… Kono tan, yuɓɓinde miliyoŋaaji ɗiɗi neɗɗo e nokku gooto, e sahaa gooto, wonaa huunde newiinde. So ɗuum yantii e ko kalifu cellal leydi Sawuud siforii “ŋakkeende nehdi” koo, ɗum ɓeydoto kadi saɗtude. Sibu, e wiyde makko, sinno hajjooɓe ɓee ɗooftinooma jamirooje, ko wayi nii ina waawnoo waasde waɗde ; yeru ɗooftaade waktuuji ɗi tuddunde fof dottanaa ɗii.
Tilfanɗe hajju
– 1975 : 200 maayɗo e cumu nder tuddunde, sabu pettugol gaas ;
– 1979 : 153 maayɗo nder jumaa mawɗo oo, caggal nde yimɓe jogitiiɓe uddi ɗum, pellondiri e polis garnooɗo ɓiltude yimɓe ɓee.
– 1987 : 402 maayɗo caggal nde polis felɓondiri e hajjooɓe iraannaaɓe seppatnooɓe.
– 1989 : kajjoowo gooto maayii toon e gunndo nder Jumaa mawɗo oo.
– 1990 : 1 426 maayɗo (ummiiɓe Asi) : fekkorɓe e ɓiɗtondiral nder tunel.
– 1994 : 270 maayɗo e duñondiral ɗo kaaƴe mberletee ɗoo.
– 1997 : 343 maayɗo e cumu (kalitgol gaas).
– 1998 : 118 maayɗo e duñondiral ɗo kaaƴe mberletee ɗoo.
– 2004 : 251 maayɗo ɗo kaaƴe mberletee ɗoo kadi.
– 2006 : 364 maayɗo e duñondiral ɗo kaaƴe mberletee ɗoo kadi.
– 2015 : 878 maayɗo e njangu lennge e duñondiral ɗo kaaƴe mberletee ɗoo.
BAB
Hol addi werlaade kaaƴe ?
Berlagol kaaƴe ngol (ramye al-jamaraat) ko gollal hijjoore. Ngal golletee ko tuggi ñalngu tataɓu hajju.
Ko ibliis werletee ɗoon kaaƴe. Ko noon annabi Ibraahiima (mo jam e kisal ngoni oo) e ɓesngu mum mbaɗnoo, caggal nde ibliis feeñani ɗum en e nokku hee fotde cili tati. Annabi Ibraahiim idii yiyde mo ɗoon, caggal ɗum ko jom suudu mum, caggal ɗum ko ɓiyngel maɓɓe biyeteengel Ismaayiil. Ndeen woni nde malayka biyeteeɗo Jibriilu oo (mo jam e kisal ngoni oo) waggini Annabi Ibraahiim nde werlotoo mo kaaƴe 7. Jaale tati kaaƴe mahaa ɗoon ngam maandinde Ibliis oo : jaalel tokosel (al-jamrah al-uulaa walla al-jamra as-sugraa), jaalal kakindiingal (al-jamrah al-wusta) e jaalal mawngal (al-jamrah al-kubra walla jamrat al-`Aqabah). 150 meeteer ina ɓilii hakkunde jaalal e jaalal kala. E hitaande 2004, caggal nde 251 kajjoowo cankii ɗoon e ɓiɗtondiral, dowla Sawuud yaajtini jaale ɗee, waɗti ɗum en ɓale jaajɗe (jaalal kala 26 meeteer njaajeendi), rewni dow mum en pom (pom jamaraat). Ɗe ngoni ko to naatirde Mina (kilooji 5 fuɗnaange Maaka).


text:
Fedde Ɓamtaare Pulaar e Muritani yuɓɓinii ñalɗi miijagol e kuccam Fedde ndee, tuggi alkamiisa 6, haa aset 8 settaambar 2012. Ngool miijagol foti yuumtude ko e lelnugol kuccam kesam e laabi kesi wonannde fedde ndee.
Fedde Ɓamtaare Pulaar e Muritani yuɓɓinii ñalɗi miijagol e kuccam Fedde ndee, tuggi alkamiisa 6, haa aset 8 settaambar 2012. Ngool miijagol foti yuumtude ko e lelnugol kuccam kesam e laabi kesi wonannde fedde ndee. Ɗi njokki ko golle fedde ndee ummanii gila abriil 2011, golle keblugol Batu mooɓondiral e fawaade e kuccam kesam.
Ko ɓuri heewde e cate fedde ndee tawtoraama ɗii ñalɗi : Kayhayɗi, Nuwaadibu, Suwoyraat, Likseyba, Jinkeere Faraa Liitaama, Ɓoggee, Sehilbaabi, Arafaat, Daar Nayiim, El Miina, yantude e hooreeɓe teddungal e hooreejo Fonadh e jagge goɗɗe Fedde ndee. Fof noon waɗi ko gardagol Jibriil Jiggo, karallo ko faati e ɗeen geɗe.
E ɗee balɗe tati tawtoraaɓe ɓee mbaɗii seedantaagal luggiɗinangal fedde ndee ngam yuurnitaade hol to nde jogii semmbe e ɗo nde leefi ; ɓe mbaɗii yiito (diagnostic) fedde ndee to bannge njuɓɓudi ngam feeñninde hol ko fotata wonde, e ko fayi, njuɓɓudi potndi tammbaade payndaale kese ɗee e golle kese ɗee; ɓe mbaawii kadi joopaade golle potooje ardineede e ko fayi ngam ƴellitde fedde ndee.
Ɗumɗoo fof noon maa siimte, tonngee, hollitee batu mooɓondiral ngaroowu. Ko ndeen miijooji kesi ɗii njaɓetee walla calee.
Ñalɗi ɗii njoofiri ko njillu to nokku ɗo galle Pulaar foti maheede ɗoo e wuro Nuwaasoot ngoo.


text:
Tuubaako Farayse gooto, ganndo mawɗo no feewi ko faati e Islaam e Arab, biyeteeɗo Mathieu Gidère, jeertinii wonde wolde Mali, sarii, saakii ownooɓe wonnooɓe Mali ɓee e nder leyɗe catiiɗe ɗum ɗee. « Maa ɗum jibin ngonka kesa e nder Afrik. Ko suudu korndolli denndaangal tarafikaaji : dorog, njogitaaje, kuutoragol diine. Mali wonnoo suudu. Hankadi, Muritaninaaɓe ɓee nana koota Muritani, Caadnaaɓe to Caad.
Ko ɓurnoo e tarafik njogitaaje hootii Afrik Santaraal, Bokko-haraamnaaɓe ekkittonooɓe to rewo Mali kootii Niseriyaa ». E miijo makko, hankadi, « hay huunde waawanaa ownooɓe ɓee e ooɗoo nokku. Ko bonatnoo bonii. Farayse alaa doole Amerik jogii ɗee, kono Amerik ronkanii ɓe to Afganistaan, to Yemen e to Somaali…. ».
Tesko : Mathieu Guidère ko jannginoowo e duɗe jaaɓi-haaɗtirde, binndoowo. Ko o ganndo ko faati e Islaam, tee ko o baawɗo Arab, sibu omo jogii heen seedantaagal toowngal (agrégé). Ko o karallo kadi ko faati e ngonka politik kam e daartol ɓadingol leyɗe aarabeeɓe e juulɓe.


text:
Ñalawma gooto e ñalawmaaji, ñalɗi Alla ina keewi limotaako, saqqa heɓi gorko gooto, saqqa jippaade ndaɗɗudi nattugol ngoraagu. Gorko oo ko desɗo rewɓe tato sukaaɓe, tee o jibidinii e gooto heen fof. Nde saqqa oo juuti e makko o renndini rewɓe ɓee o haalani ɓe ko heɓtii-mo ko. O holli ɓe joɗnde alanaa-mo ko o jahoowo safroyaade haa ɗo o dañoyi jam fof. Ɗuum noon o waawaa happande ɓe nde o artata ɓayri ko noon ɗum siforii, o naamnii ɓe heen miijo maɓɓe.
Kamɓe rewɓe ɓee fof ɓe mbaɗti konngol ngol e jeewo o. Jeewo o heɓɓitii wiyi : « nde a aldaa e saqqa nde, alaa ko kollu-ɗaa min so wonaa jam e newaare, ɗum noon, minen ne, min mbaawata tan ko muñande ma, cafroyo-ɗaa haa ndañaa jam ». Ndeen, gorko o heblii, yuɓɓini joɗnde maɓɓe gila e ñaamdu haa e koltu, fotde duuɓi ɗidi. O fewji njooɓaari, o waynii moƴƴuɓe wuro, omo juuroyoo. Wuro ngo fof renndi, seedtii moƴƴeere makko : ɓe nduwii yo Alla humtu haaju makko waɗa jaaƴnde! Gorko oo wakkii sasa mum dawi, ñalli yahde haa naange darii e hoore. O ɗomɗi sabu ko e ceeɗu ŋeeleelu wonaa. Omo lemoo haa o sooynii ɓunndu, o fayi e mayru haa o ƴooga ndiyam ko o yari. O jolni baagal, o jumpi ngal, o safi boy yalti wiyi mo : “yoo alla yoɓ ñamaande ! Kono neɗɗo gonɗo nder o, woto yaltin ɗum nimsaa”! O joltini baagal, o safi, o ƴeeŋni e baagal he ko waandu! Ndu diwi ndu darii ɗaa, ndu wiyi mo : “yoo Alla yoɓ ñamaande ! Kono neɗɗo gonɗo nder o, woto yaltin mo nimsaa”. Ndu dogi ndu sokkii e buruure! Gorko o moosi, wiyi e ɓernde mum : “hol fof no boy e waandu njoɓirta mi ñamaande am?” O safi goɗngol, o yaltini mboddi. Ndi laylayti ndi heɓi ɗaa, ndi wiyi mo : “yo Alla yoɓ ñamaande ! Kono neɗɗo gonɗo nder o, woto yaltin mo nimsaa!” Ndi sokkii e dulndu… Gorko o, e ɗomka mum joltini baagal ngal, safi, mbaroodi taktakiri yalti. Ndi darii ɗa, ndi wiyi mo : “hol ko adinooɓe ɓee mbiy maa? Gorko o wiyi : “ɓe kaalii konnguɗi ɗiɗi : go’o “yo Alla yoɓ ñamaande”; ɗiɗi “won ko woni to nder woyndu to, wiyetee ko neɗɗo, woto mi yaltin mo, mi nimsita. So mi yaltinaani neɗɗo banndi am, hol mo njaltintu-mi. So ɗuum ɓennii, ɗaminii-mi waawi yoɓde mi golle am, ko neɗɗo, wanaa onon kullon ladde. mbaroodi ndii wiyi mo : « nan ko ɓe kaali ko, so wonaa ɗuum maa a ŋat feɗeendu maa piccaa! » Miin ne mbiɗo wiy maa “yo Alla yoɓ ñamaande” !. Mbaroodi ullii e ladde! Gorko joltini baagal safi, murlo ko’el hono neɗɗo yalti fokkiti, o ƴeeƴaaki mo saka wiya mo, « a jaraama ». Gorko joltini baagal, safi ndiyam yari haa ɗomditi fokkiti jokki ɗanngal mum. Fotde balɗe joyi o yettaaki e wuro. O tampii yahdu, o heyɗii te o yiyaani wuro ngo. O heɓi les lekki ɓuuɓki omo fooftoo. Ɗoyngol jaggi mo, o ɗaanii haa naange ari e deb-debinde. O feerti gite makko o yiyi boy ena darii ena ndaara mo. Boy oo heɓtini mo wiyi mo “a heptinii kam?” Gorko oo wiyi “alaa, mi heptinaani ma”. Boy oo wiyi mo “ko miin woni boy mo njaltinno-ɗaa e woyndu. Mbiɗo anndi ko ummin maa, saqqa mo ngondu-ɗaa, tee mbiɗo waawi safrude ma jooni. fad am ɗo”! Boy oo naati e ladde addi toon kaakooli leɗɗe wiyi mo “monñu haako ko jooni jooni e ndiyam, moomo-ɗaa, so alla jaɓii ma a dañ jam”. Gorko oo waɗi ko wiyaa ko, dañi jam. O yeeƴii boy o, o wiyi mo “a jaraama”. Boy o wiyi mo “alaa woto yettu am, ñamlel ko joɓel”. Gorko o jokki e ɗanngal mum. Boy o jokki e murde murotooɗe mum. Gorko o ena yaha e nder sutu mawɗo, haa barooɗe taktake pirlii mo. Mawndi ndii darii, ndaari mo wiyi mo : “a heptinii kam? Gorko o wiyi “alaa“. Ndi wiyi mo “ko miin njaltinno-ɗaa e woyndu, ar njahen ɗo hodorde am ɗo, mbaalaa haa weeta, mi duus ma haa paando-ɗaa wuro, so wonaa ɗuum a sonngete”. Gorko oo yettii e hoɗorde mbaroodi. O jippinaa ; leelaani mbaroodi ndi jaggoyi lella addani mo. Gorko o hirsi lella ba, hutti, juɗi, o waali ƴakkude. Nde weetnoo, ndi naamnii mo hoore laawol makko, o humpiti ndi saqqa mo o wonndunoo e no o ɗacciri galle makko e no boy safriri mo. Mbaroodi wiyi mo “ɗuum noon fad am ɗo ha mi dañan maa njooɓaari e ko nawtu-daa galle maa“. Mbaroodi ndi hippoyii e laawol haa alla addi kuurtungu ɓiyi laamɗo ene nawee to gorko mum. Mbaroodi laawi ɓe, wari heen ko heewi wari ɓiy laamɗo o, mbaroodi ndii itti kaŋŋe e cuɗaari ɓiy laamɗo e yahdiiɓe mum fof e koltuuji mum en, ndi addani gorko o, ndi duusi mo ha o sooynii jubuli cuuɗi, o waynondiri e mayri. Gorko oo naati wuro o naamnii galle joom wuro ngoo o hollaa. O jippii ɗoon. Ndeke joom wuro ngo ko neɗɗo mo o yaltinnoo e woyndu o. Gorko oo jooɗtorii ko so oon heptinii mo, maa teddin mo ko ɓuri ko kullon kon teddini mo ko. Njaatigi oo salmini mo salminaango maayngo, koɗo o habri laawol mum wonde ko julanke, tee ena jogii ko o yiɗi firlitde. O yaltini kaŋŋe e kaalis daneejo mo o heɓnoo e mbaroodi, o holli mo. Ɗoon e ɗoon reedu njaatigi makko ena seekoo ena ñootoo haa o yettii e laamɗo gonduɗo e sunu yimɓe kurtungu bajjo mum waraaɓe ɓe. Njaatigi oo wiyi laamɗo o, mi yiytii barɗo ɓiye e yahdiiɓe mum. Laamɗo ena lelinoo haftii: “hol to o woni haa mi waɗa mo ko ɓuri bonde ko o waɗi ɓesnguuji men ɗi”. O wiyi : « omo na galle am ». Ɗoon e ɗoon kurkaali pinngal laamɗo ndewi e joom wuro haa njettii e galle mum. Ɓe kaɓɓi koɗo, ɓe ngaddi e yeeso laamɗo o, o marngilaa e lekki hakkunde galle haa tiidi keŋ, hade makko wareede! Tawi lekki ki o marngilaa kii noon waandu ena to dow makki. Gorko o wallinaa ɗoon. Nde yahi haa gaabiiji leyli, yimɓe lelii, waandu jippii, ari e gorko o. Ndu wiyi mo: “ko miin woni waandu ndu ƴeeŋnuuno-ɗaa e woyndu. Njoɓdi am e maa, ma mi yah jooni ladde mi addoya mboddi ndi paabino-ɗaa to woyndu to. Kayri ne ndi yoɓ maa golle maa moƴƴe sabu so neɗɗo waawaa ñamlude ko moƴƴi kam, yo waaw yoɓde! Waandu ndu yahi addoyi mboddi ndii haa e galle laamɗo o. Mboddi ndii takkii e gorko o, ndi wiyi mo: “maa mi soppoy jooni laamɗo o, tee tooke am so cammitaaka ko barooje, ɗuum noon so mi soppii mo maa mi wiy mo yo o ar e maa, ko aan gooto waawi sammitde mo. Oon saanga mbiyaa safrata mo ko ngaandi joom wuro waɗdee e lekki he. Mboddi ndii totti mo kaakooli ledde, ndi ɓenni suudu laamɗo ndi soppi laamɗo o, ndi turii e nofru laamɗo hee ndi habri ɗum no o sammitortoo. Laamɗo o, nde soppaaa ndee wulli, reenooɓe mum mbaɗdi e mum adaa. Ɓe ƴeewi kono alaa ko ɓe njiyi; ɓe naamnii laamɗo o ko ɗum woni, laamɗo o wiyi ɓe: “ko mboddi soppi mi, keño-ɗee ngaddanoyee kam sammitooɓe jooni jooni gila mi maayaani”. Yimɓe ɓee carii. Sammitooɓe arnooɓe ɓee fof ndoŋki. Gorko kaɓɓaaɗo o wiyi: “miin mbiɗo waawi sammitde mo“. Leelaani gorko oo haɓɓitaa… O naati suudu laamɗo o, o yaltini basel makko, o wiyaa lekki kii waɗdetee ko e ngaandi joom wuro. Joom wuro o ena darinoo ɗoon, wiyi ena doga, tawi feraama, hoore e daande ceertii. ɓooytaani hoore joom wuro fusaa ngaandi ndii jiiɓdaa e kaakooli ɗi mboddi ndii addannoo mo ko. O wiyi : “jooni njoɓdi am, ko so a sellii, peccen laamateeri maa, mi nawa heen feccere”. Laamɗo oo wiyi “mi jaɓii sabu siftorde ko mboddi ndii wiynoo mo ko : “so a jamfiima cafroowo o, a maayat”. Goorko oo safri mo ha o selli. laamɗo o fecci laamu mum; gorko oo ƴetti geɗal mum, nelani galle mum, joɗɗini peŋgal mum. Ɓooytaani laamɗo o hawri e lajal; gorko o rentini geɗe ɗiɗi fof jooɗtii e jappeere laamu. Ko hono nii tinndol ñamlel ko joɓel gasiri… Ɗuum ɗoo tinndini ko neɗɗo yo ñamlu ko moƴƴi : leeli juuti fof maa o yoɓe moƴƴere. So wonaani to ɓe o moƴƴani ɓe, wona to woɗɓe, sabu ko joom men tagɗo en o wiyi: “yeebotaako njoɓdi moƴƴinɓe, moƴƴu, moƴƴanaa, moƴƴine-ɗaa, moƴƴane-ɗaa… Yo Allahu waɗan en jam.
Kuɗol Rugi Soh
Ƴoogaa ko e Facebook


text:
Husen Habree jibinaa ko 13 ut 1942 to wuro Faya Larjoo nder leydi Caad. O mawni ko e ladde, nder jeereende Jurab, hakkunde aynaaɓe e eggiyankooɓe. E hitaande 1963 o yahi Farayse jokkoyde jaŋde makko. O janngii toon sariya. Caggal nde o arti Caad e hitaande 1972, o tawtoyi fedde wiyeteende FROLINAT (Front de libération nationale du Tchad)
Husen Habree jibinaa ko 13 ut 1942 to wuro Faya Larjoo nder leydi Caad. O mawni ko e ladde, nder jeereende Jurab, hakkunde aynaaɓe e eggiyankooɓe. E hitaande 1963 o yahi Farayse jokkoyde jaŋde makko. O janngii toon sariya. Caggal nde o arti Caad e hitaande 1972, o tawtoyi fedde wiyeteende FROLINAT (Front de libération nationale du Tchad)
ƴettunde fetel ngam haɓde e Guwarnama worgonaaɓe tabitintunooɗo paltoor hakkunde rewankooɓe (juulɓe) e worgankooɓe. Husen Habree ina jeyaa e honatnooɓe tuubakooɓe Orop (won e mon siftorooɓe hafeere Françoise Claustre jagganooɗo toon hakkunde 1974 e 1977). Ñalnde 29 ut 1978 Felikse Maalum nomi mo mawɗo hilifaaɓe Caad, kono o suɓii umminde wolde ñalnde 12 feebariyee 1979. O sosi fedde ina wiyee FAN (Force armées du Nord), o heɓti laamu ñalnde 7 suwee 1982, o liɓi Gukkuni Waadey, o arditii Caad. Ko ɗoo wiyaa o waɗii bonannde ɓurtunde so warde luulndinooɓe heewɓe…
Guwarnama ngootaagu ngenndi e mudda (GUNT), e gardagol Gukkuni Waadey, luuñtitii to rewo Caad. E ballal Kaddaafi, Gukkuni keɓti lefol biyeteengol “bande d’Aouzou” e hitaande 1973. E hitaande 1983, Libi heɓti rewo leydi ndii, jooɗii heen. Konu Caad (Husen Habree) e ballal leydi Farayse (Opération Epervier) haɓtii ɓe haa fooli ɓe, heɓti rewo oo fof e settaambar 1987. Ɗum noon, wallittunoo Habree e oon sahaa ko leydi Farayse kam e Amerik fof. Kono, ñalnde 1 desaambar 1990, Seneraal Idris Debi liɓi Husen Habree, jooɗii e jappeere laamu. Habree dogi mooloyii to Ndakaaru. Gila ndeen ko ɗoon o woni.
Habree ina tuumaa warngo ko ina tolnoo e 40 000 neɗɗo. E noowammbar 1990, hade laamu makko liɓeede, ina wiyee wonde ko ina tolnoo e 300 luulndiiɗo, sokanooɓe, mbaraama (pellaa walla kirsaa). E saawiyee 1992, biidi keewɗi njiytaama ɗo yimɓe heewɓe ubbidanoo saraaji Njamenaa. Won heen ina mbaɗi fotde 150 maayɗo. Ina wiyee baayeeji Caad tolniima e 80000 e laamu Habree.
Ñawoore leydi Belsik ɗaɓɓiri leydi Senegaal yo nanngu Husen Habree, ñaawa ɗum, ñalnde ñalnde 19 settaambar 2005. O nanngaa ñalnde 15 noowammbar, o mooftaa balɗe seeɗa, kono o woppaa, sibu ñaawoore leydi Senegaal wiyde alaa hakke ñaawde mo. Ɗum waɗtaa e juuɗe Dental Afrik. Ngaal ne waɗti geɗe ɗee e juuɗe leydi Senegaal, yo ñaaw Husen Habree. Gila ndeen, laamu Senegaal e UA ummaniima mbayliigaaji keewɗi to bannge sariya ngam ñaawoore makko waawa waɗde dow laawol, yantude e difagol fereeji ñaawoore ndee, tolniiɗi e 27,4 miliyoŋ ooroo (hedde miliyaaruuji sappo ugiyya).
BAB


text:
Ñalnde 25 mee 2020, polisee ameriknaajo diccii he daande Ɓaleejo ameriknaajo biyateeɗo George Perry Floyd, ine fettoo haa ɓuuɓi. Sinno ko ndeen, ko adii jamaanu karalle kese ɗee, hono telefonaaji men kesi ɗii, ko fenaande jogornoo wirnude goonga, hay gooto anndataano ko o baraaɗo warngo bonngo, no yoga e ɓaleeɓe maayooɓe e juuɗe polis toon, maayii pertii en, walla ɓaleeɓe woɗɓe maayrooɓe noon e juuɗe polis walla sanndarmori walla koninkooɓe to Farayse walla he nokkuuji goɗɗi he winndere ndee. Ndeke ɗoon ɗo o diccii e guurwuurol daande makko, suka debbo filmii no geɗe ɗee kala njahri nii, yolli ɗum he enternet. Nanngaama junngo e faandu, wulotaako ! Kala jiynooɗo ɗuum, ɗo gonngol waawnoo suuɗaade he ɓalndu mum fof, hay sinno ko he teppere joomum, yaltii, Alla he warngo ngoo bonde, sibu mum yurminaade. Laaɓii yimɓe fof, alaa ko o wardaa so wonaa ko o ɓaleejo, no yoga e ɓaleeɓe mbardetee, sabu tan añam-nguraagu. Ɗum rontini ko seppooji he nder gure mawɗe Amerik ɗee, haa to gure mawɗe Orop, e ko ɓuri teeŋtude. Hay jagge ngenndiije dentuɗe naatii heen, ngaybini añam-nguraagu feewde he Ɓaleejo to Amerik.
… Ɗuum hawrii, walla urmbitii warngo Aadama Tarawore to Farayse, hawrii kadi he warngo Abbaas Jallo ɗoo he Muritani, ɓee fof, ko fotnooɓe reende ɗum en e faabaade ɗum en, njooɓii pittaali mum en. Waɗde, he ndee tonngoode 191 Fooyre Ɓamtaare, min njangtaniima on no ɗum yahri, min ngartii e dartol añam-nguraagu (rasisma) he winndere ndee, min ngartanii on kadi he hafeere Abbaas Jallo ɗoo he Muritani.
Ko kewi minneapolis ñalnde 25 mee (duujal) 2020 ?
Ñalngu 25 mee (duujal) ko warngo Ɓaleejo Ameriknaajo biyateeɗo George Perry Floyd, ɗeɗɗaaɗo fettii haa deeƴi, ñaddiraaɗo hofuru « poliseejo » mo ɗeŋƴaaki hay seeɗa. Ɗum joli ko to Minneapomis, nder dowla Minnesota.
No oo bone fof ardi ?
George P. Floyd naatnoo ko he yeeyirde, o soodi “sigeret”. Nde o yoɓi, ɓe mbiyi kaayitol 20 dollar ngol o yoɓiri ngol wonaa moƴƴol. Keedɗo he booñ oo noddi “polis” he telefoŋ. “Poliseeɓe” nayo ngari, ɓe njaggi George P. Floyd, ɓe kaɓɓi juuɗe mum caggal, ɓe kippi ɗum he leydi. Derek Chauvin, gooto he « poliseeɓe » ɓee, dicci hofuru mum he daande makko, ina ñoƴƴa no ñaddotooɗo kirseteeba nih. Hojomaaji 8 e leƴƴanɗe 46, seeɗa ŋakki hojomaaji 9. Ɗum fof George P. Floyd ina otta, ina ñaagoo yo o woppu ɗum, omo wiya “I can’t breathe” (mi nattii waawde foofde). Wirtinooɓe ɗoon ƴefti fof nder telefoŋaaji mum en. Wonii heen nih wiyɓe “poliseeɓe ɓe, mo ɓe ñoƴƴi oo woni ko he maayde. Kono ɗum woƴaani ɓe. Ko nih George P. Floyd seerdi he wonki. Nde o natti dillude, ɓe noddi safrirde. Nde oto safirirde ari ƴetti mo, tawi ko o seerii he wonki.
Ko ƴettanoo he telefoŋaaji waɗaa he Internet, sarii he aduna hee fof. Alaa ɗo heddi. Ko caggal ɗuum doktoreeɓe “opirooɓe” maayɓe ceedtii ko o “ɗeɗɗaano haa o ɓuuɓi”. Ndeke ko ɗum war-hoore.
Poliseeɓe nayo ɓee ndiiwaa. Derek Chauvin nanngaa, weddaa he dummbirdu, wattan fof hay tato heddiiɓe ɓee ne nanngaa. No warngo George P. Floyd yahri nii, metti yimɓe gure Minneapolis e Saint-Paul. Ɓe njalti he mbeddaaji aɓe ceppa. Nde ɓooynoo seppooji ɗii kawridini Amerik fof. Ɗoon he balɗe tati tawi aduna fof hawrii seppooji, haa arti he Orop, gila Engele haa heɓi Hollannda e Farayse e Beljik e Almaañ, ekn.
Golle « poliseeji » minneapolis
Oo Derek Chauvin ñaddirɗo Big Floyd hofuru mum, wonii barhooro laabi tati he kitaale 2006 e 2008 e 2011. Laawol heen fof, o huutorii ko fetel makko « wolweer ». Laabi sappo e jeetati (18) yimɓe ina kalmoo mo, kono ko laabi ɗiɗi tan o fawaa kuugal : o winndaa ɓataake reentineede. Nde warngo George P. Floyd tintaa ndee, debbo makko (kanko Derek Chauvin) ina wiyee Kellie Chauvin, duwanii galle George P. Floyd, o ñaagii Derek daande makko, yo o seer mo.
Derek Chauvin wondunoo ko he « poliseeɓe » tato woɗɓe, Tou Thao (iwdi Siin), e Thomas Lane (baaba mum ummii ko Irlanda) ; nayaɓo oo ko J. Alexander Kueng (oo ne taani mum feri ko Japoŋ). Ɓee tato ferɓe fof, ina ceedtanaa ñanngeende, yaawde junngo e añamleñaagu. Ɓe ɓooyii waɗde boneeli hay warde yimɓe, gila he 2014.
Hojom e hojom batte warngo George p. Floyd
Oo jamma 25 mee (mee) 2020, hedde seeɗa ko adii waktuuji 20 jeetati jamma, ko ndeen George P. Floyd naati bitik biyeteeɗo Cup Foods gonɗo he leegal Powderhorn Park, nder wuro Minneapolis (dowla Minnesota). O soodatnoo ko “sigeret”. O yoɓi o yalti o faati to o woppunoo oto makko, musiɗɓe makko ina padi mo. Yeeyooɓe he bitik ɓee ngabbii mo haa to oto makko mbiyi yo artir “sigeretaaji” ɗii ngati Dollar o yoɓiri oo moƴƴaani.
O salii ruttude « sigeretaaji » ɗii ngati o faamiri ɗum ko takkude mo ko o waɗaani. Wonaani hay hojomaaji nay tawi yimɓe bitik oo noddii poliseeɓe. Tesko-ɗen noon noddude polis ina weeɓi toon, ɓe noddirtee ko “nine-one-one” (911). Nde ɓe noddi polis ndee ɓe mbiyi ko o manndilɗo kadi o wiyi omo yana he maɓɓe. Polisaajo mo ɓe keɓi he ɓoggol telefoŋ woni he naamnaade ɓe geɗe baaɗe no : “Holi leñol makko ?” ; « Ko o Ɓaleejo maa Boɗeejo, Ennjeeejo maa Españeejo, maa ko Asiyanke ?”. Ɗee naamne kollitii añamleñamaagal, ko poliseejo oo woni he leƴƴi.
Adii yettaade ko poliseeɓe J. Alexander Kueng ina wondi he Thomas Lane. Ɓe tawi George P. Floyd ina jooɗii nder oto mum. Thomas Lane yaltini njogitaari mum, o wulli, o wiyi yo o yaltu. Ɗoon e ɗoon kanko e Kueng ɓe njaltini George, ɓe kaɓɓiri juuɗe mum caggal. George haɓtaaki, ko ɓe mbiyi fof ko ɗuum o waɗi. Ɓe nawi mo haa sara oto maɓɓe, ɓe liɓi mo he leydi, ɓe kippi mo, hawri he poliseeɓe ɗiɗo woɗɓe ngarii : Derek Chauvin e Tou Thao. Derek Chauvin hippi mo he dow « gudoroŋ », dicci hofuru mum he geenol makko, Thomas Lane jooɗii he dow koyɗe makko, Kueng diccii he dow keeci makko. O nattii waawde dillude. Tou Thao darii sera hoore makko ina fadi. “Wideyooji » njiy-ɗen ɗii ko ndeen puɗɗii. George P. Floyd woni he ottude, omo wiya : « Mi waawaa foofde » (I can’t breathe), « Tiiɗno-ɗee ». Ko ndeen Thomas Lane woni he riiwde yeeɓatnooɓe “filmooɓe”, yo ɓe ngoɗɗito. George P. Floyd fuɗɗii tuƴƴude, hay hunoko makko waɗti yaltinde ƴiiƴam. Poliseeɓe ɓee noddi yo oto safirirde ar. Ko ɗoon kadi wideyooji ɗii puɗɗitii. Haa jooni dey Chauvin inan diccii he daande makko ina ñoƴƴa. He nder hojomaaji joy, George P. Floyd wulltiima laabi sappo e jeegom (16) ina wiya nattii waawde foofde, kono ɓe toppitaaki ɗuum. Hay yeeɓatnooɓe mbaɗti wiyde yo ɓe ngoppu mo hade maɓɓe warde mo. Kono ɗum woƴaani ɓe.
Nder hojomaaji seeɗa tawi George P. Floyd natti dillude, natti haalde, kono Derek ina jokki ñaddoraade mo hofuru mum. Tou Thao ina hulɓinira yeeɓatnooɓe e yiɗnooɓe faabaade mo wolweer mum. Ko ndeen oto safirde ari, doktereeɓe memi jokkere sammeere junngo makko, kono alaa ko ɓe teskii. O dillataa. Ɓe paari mo safirirde Hennepin County Medical Center, ɗoon seedtaa George P. Floyd ko hawruɗo he lajal.
Holi ko poliseeɓe mbiyi…
He wiyde Poliseeɓe ɓee nde njaŋtotoo no njiyri dillere ndee, ɓe mbiyi ɓe noddiraa ko yo ɓe ngar sabu neɗɗo manndilɗo. Ɓe ngari ɓe ndukdi he George P. Floyd tawi ina salii yaltude he oto mum, o jattananii ɓe…, o salii naatde nder oto poliseeɓe ngati « o suusaa ko uddii ». Ɓe mbiyi kadi ko kanko welaa lelaade he leydi hade makko jolneede he oto poliseeɓe. Nde oto safirirde ari ndee, tawi omo wuuri. O foti sankaade ko tawi o yettiima safirirde, ndeke wonaa kamɓe mbari mo.
“Wideyooji” caraaɗi ɗii kollitii poliseeɓe ɓee ko fenooɓe ngati George P. Floyd jattinaaki hay seeɗa, ko kamɓe liɓi mo he leydi, ɓe njooɗii he dow makko.
“Wideyooji” jaambureeɓe ko seedeeji
“Wideyooji” ƴettanooɗi fof kollitii George P. Floyd dartaaki, salaaki ko poliseeɓe ɓee mbiyi koo. Gila he wirtiiɓe tan ina njaha, haa he dariiɓe ina pilma, ceedtiima ɗuum. Woodii baɗɗo « Facebook Live » nde Derek Chauvin fawi hofuru mum he daande George P. Floyd ndee. Ina yalti heen ɗo George wiyata “Tiiɗno-ɗee”, walla “Mi nattii foofde”. Gooto he yeeɓatnooɓe woni he wiyde “Noppee mo hankadi, on poolii mo, o waawataa foofde”. Goɗɗo heɓɓitii wiyi “won musiɗɗo am gooto maayiri nih”. Ɗoon Floyd jaabii “mbeɗeni ndaara maayrude hono noon…”, gooto he poliseeɓe ɓee naamndii mo « Holi ko njiɗ-ɗaa ? » ; Floyd jaabii mo wiyi « Mi nattii waawde foofde…tiiɗno-ɗee ittee nduu hofuru ñoƴƴiindu he daande am, mi nattii waawde foofde ». O ɓamti daande dow « Haa neenooy am !; reedu am ina muusa, daane am ina muusa, fof ina muusa, ndokkee kam ndiyam… ». Ɗum fof poliseeɓe ɓee njaabaaki mo. O jokki o wiyi “Hoto mbaree kam”.
Gooto he darinooɓe ɓe wiyi “O tuƴƴii dey!”; goɗɗo hucciti he Derek Chauvin wiyi “ Ittu hofuru maa ñoƴƴataa he daande makko ndu, o jattinaaki, ngon-ɗon dey ko he dartinde foofaandu makko, “meerde” mon…”.
Poliseejo Tou Thao wiyi « ɓayri omo haala firti ko alaa ko o wondi » ; woodi jaabiiɗo mo wiyi « won ko o wondi kay ». George P. Floyd nattii dillude, nattii haalde. Ko ɗoo “Facebook Live” o haaɗi, nde oto safirirde ƴetti mo nde.
Nebbiso warngo Floyd
Poliseeɓe nayo ɓee,ndiwaa añlnde 26 Duujal 2020. Nebbisotooɓe puɗɗii golle mum en. Derek Chauvin nanngaa ñalnde 29 werlaa he dummbirdu. Fawaa he makko ko « saabaade warngo ngo aldaa he belaaɗe ». Kono awokaaji Floyd en njiɗi ko yo o fawe “warngo wondungo he yiɗde warde”. Ko ɗuum ɓurata teddude.
Losko ɓalndu George Floyd
Nde doktereeɓe losko-ɓalndu maayɗo nebbisii laabi ɗiɗi, ɓe tonngi ko wari George P. Floyd ko « ɗeɗɗere juutnde » fawaande he makko. Ɗuum addani poliseeɓe nanngireede “warɓe hoore wondunde he belaaɗe”. Ɗum siftini warngo Eric Warner hono no George P. Floyd wardaa nii. Eric waranoo ko he 2014. Ko ndeen konngol “ Black Lives Matter ” (« Nguurndam Ɓaleeɓe ina teskini »).
… to bannge dawrugol
Yimɓe dawrugol to USA fof ndillii, mettini heen, cunii heen. Barak Obama duwanii galle George P. Floyd en. Hay Donald Trump ɗo adan ɗoo hollitii sunu mum. Meer Minneapolis ina wiyee Jacob Frey haalii wiyi « wonde ɓaleejo nder USA fotaani wontude ñaawaaɗo warngo » gila ñalnde jibinaa. Awokaa Floyd en Benjamin Crump wiyi sinno tan wonaano wideyooji baɗaaɗi ɗii, poliseeɓe ɓee ngulat, kaala goɗɗum ngarta njooɗoo heen, wonta jam. Nde ɓooynoo noon kaaɗi e añamleñamaagu Donald Trump ngarti. Haa ɗuum addani Twitter saltaade yaajnude binndanɗe makko ngati ɓe mbiyi ɗe cemmbinta ko ngañgu. O yahdaa haa o wiyi « so seppooji ɗi ndartaaki maa o yamir yo soldeteeɓe pellu ». O bayyini ngool konngol he wiyde « When the looting starts, the shooting starts ». Ko gardiiɗo poliseeɓe wuro Miami adinoo ɗum huutoraade he kitaale 1960.
Seppooji kuɓtidinii
Ñalnde George P. Floyd waraa haa weeti, seppooji puɗɗii. Wuro Minneapolis fof, Ɓaleeɓe e Woɗeeɓe kawri ɗo o waranoo ɗoo. Ɓe ngoni he naamnaade “ ñaawoore goonga ”, yo “ poliseeɓe ndartin ko mbara Ɓaleeɓe koo ”. Konngol George P. Floyd “ mi waawaa foofde ” wontii ceppirgal yimɓe fof. Oon jamma 26, pelɓondiral he poliseeɓe fuɗɗii. Janngo mum ko noon, cumuuji puɗɗii, bitikaaji ndajjitaa. Jamma 27 fayi 28 woodi mo poliseeɓe pelli haa maayi.. Los Angeles naati he seppooji, rewi ɗoon haa yettii New-York. Joɗnde CNN to Atlanta to dowla Georgia duppaa. Meer Atlanta ko debbo Ɓaleejo.
Seppooji njahii haa White House
Jamma 31 mee haa 01suweŋ (korse), seppooji payi « White House » (Galle Daneejo), ko ɗoon Horeejo USA woni. Nde poliseeɓe njani he seppooɓe, ɓe nduppi ɗoon galleeji e “bitikaaji”, ina heen jumaa Katolik en mawɗo ina wiyee Saint-John. Otooji keewɗi nduppaa. Galle mawɗo ina sara White House ina wiyee Lafayette Square, duppaa, geɗe mum keewɗe nawaa, hay leɗɗe darinooɓe mbaɗtaa docotte. Ko ndeen Donald Trump dognaa naatnaa nder ngaska (”bunker”) ngasaaka les galle White House. Dillere dawrugol ina wiyee ANTIFA ardii hare ndee. Ko ndeen Donald Trump winndi he Twitter ko kaɓoowo he ANTIFA ngati e wiyde makko, ko ɓe seɓɓitiiɓe. Gure mawɗe USA mbaɗti haɗde yaltude jamma. Ko ndeen kadi seppooji puɗɗii nder leyɗeele goɗɗe. Hankadi USA e winndere fof hawrii, haa jooni ko heen wonaa tawo.
Nguurndam George Perry Floyd
George Perry Floyd, yahratnoo ko duuɓi 46 tan ngati o jibinaa ko he hitaande 1974 to wuro Fayetteville nder dowla North Carolina. O mawni ko he leegal Third Ward to wuro Houston nder dowla Texas ngati ɗoon jibnaaɓe makko koɗtoynoo. O janngi ko duɗal biyeteengal Yates, o jeytoraa he “kippu Yates” waawnooɓe “bal saakit” (basketball) e “fuku koyɗe” (football). Hakkunde 1993 e 1995 o waɗi jaŋde hakkundeere to “koleysa” South Florida State. Nde wonnoo omo seedtanaa karallaagal fuku, ko ɗoon o hettanaa waccoore « Gentle Giant » woni “Deeƴɗo Cemmbolinɗo”.
Nde o arti Houston he maayirɗe 1990, o sosi diɗɗal naalankooɓe hip-hop, o waccoraa « Big Floyd ». Ko o karallo gaaci he njimiri, haa arti noon he fannu “rap”. Kono nde wonnoo ko he baasal mawngal sukaaɓe Ɓaleeɓe ngoni, yahdiiɓe makko njani he « bitikaaji », o nanngaa heen o naatnaa dummbirdu he hitaande 2009. O waɗi heen ko duuɓi joy. Nde o yalti, o yalti Texas fes, o hoɗoyi Minneapolis. O waɗti gollaade haa nde Covid-19 naati Amerik, o seekaa he golle makko. O yanti he doggol was-gollooɓe sabi ñawu nguu. Omo ɗacci sukaaɓe ɗiɗo rewɓe, mawɗo oo yahrata tan ko duuɓi 6, o wondi ko he taaniiko (yumma mum George) to Houston.
Aamadu Malal Gey


text:
Iisa Almasiihu woni Ɓiɗɗo Allah na?
Tokkiiɓe Iisa Almasiihu mbi’ata Iisa woni Ɓiɗɗo Allah, fodde ko ɓe tawi nder Deftere Allah. Ammaa woɗɓe ɓe tokkaaki Iisa Almasiihu njaɓataa haala kaꞌa, ngam fodde faamu maɓɓe Allah danyataa ɓiɗɗo. E noy Iisa Almasiihu woniri ɓiɗɗo Allah kadi? Nden kam, haa toy gooŋga woni? Iisa Almasiihu woni Ɓiɗɗo Allah na, malla na non ɗum woni? En paami fakat ko saawi nder innde “Ɓiɗɗo Allah” na? Sey piisten haala kaꞌa kadi.
Ɗume woni maana “Ɓiɗɗo” fodde Deftere Allah (waato nder Tawreeta, Jabuura e Linjiila)?
Haa paamen ngam ɗume Iisa Almasiihu ɗon ewne “Ɓiɗɗo Allah” sey paamen ko “ɓiɗɗo” yiɗi wi’ugo nder Deftere Allah. Yaake feere “ɓiɗɗo” yiɗi wi’ugo iwde, malla diga toy goɗɗo fuɗɗiri ngeendam muuɗum. Ɗum yiɗi wi’ugo boo mo ɓadiiɗo masin bee goɗɗo feere. Naa sey ɓiɗɗo danyaaɗo baaba e daada tan ewnete ‘ɓiɗɗo’. Ndaa misaaluuji seɗɗa:
- ɓiɗɗo wuro (Kuuɗe Nelaaɓe 21.39) – Pol wi’i “mi ɓii berniwol”.
- ɓiɗɗo lenyol (Gurtaaki 4.22) – Jawmiraawo wi’i “Ummaatoore Isra’iila woni ɓiɗɗo am afo”.
- ɓiɗɗo ngam o nuɗɗinɗo malla cuɓaaɗo (Galaatiya’en 3.7, 2 Samuyila 7.14) – Nuɗɗinɓe Allah ngoni ɓiɓɓe Ibrahiima (koo nde Ibrahiima danyaay ɓe…)
Ndaa misaaluuji seɗɗa boo:
- Laamiiɗo Sawulu bee Daawuda (1 Samuyila 24.17) – Sawulu ewni Daawuda ɓiɗɗo maako, koo to o danyaay mo.
- Moodibbo bee fukaraaɓe mum. (Yuhanna 13.33, 1 Timote 1.2) – bana Iisa Almasiihu ewni fukaraaɓe mum “ɓikkoy am”.
- Limanjo bee yimɓe (1 Samuyila 3.6) – bana Eeli ewnori Samuyila “ɓingel am”.
Waato to woodi mawɗo e leesɗo, wapaka Deftere Allah ɗon nandina ɗum bana baaba bee ɓiŋngel. Nder misaaluuji haa ɗo yimɓe laatake bana ɓiɓɓe ammaa naa ngam danyeeki maɓɓe.
Nden kam, naa koo ndey to ɗum winndi malla ɗum ewnake “ɓiɗɗo”, yiɗi wi’ugo ɗum ɓiɗɗo mo danyuda. To en njaŋngi “Iisa woni ɓiɗɗo Allah” nden sey en numa ɗume ɗum yiɗi wi’ugo kadi. En fuu en anndi Allah danyataa ɓiŋngel bana neɗɗo danyirta! Nden kam, ɗume Deftere Allah yeccata en to nde ewnake Iisa “Ɓiɗɗo Allah”? En ndaaro yeeso.
Ɗume woni maana ꞌɓiɗɗo Allahꞌ fodde Deftere Allah?
To a jaŋngan Deftere Allah a tawan naa Iisa tan ewna ɓiɗɗo Allah. Woodi aayaaje feere boo ɗon mbolwa haala kaꞌa. Ndaa misaaluuji seɗɗa:
- Suɓaaɓe Allah (Gurtaaki 4.22, Yeremiya 31.20, Yuhanna1.12, Roma’en 8.14) – Allah ɗon ewna suɓaaɓe maako ɓiɓɓe muuɗum.
- Tagaaɓe asama (Ayuba6) – Allah ewni malaa’ikaa’en ɓiɓɓe maako.
- Woɗɓe feere (2 Samuyila14, Jabuura 82.6) – Allah ewni Suleymaanu e ɗowanteeɓe mum ɓiɓɓe maako.
- Ƴimɓe gooŋga’en (Matta 5.9, Luka 6.35) – Iisa Almasiihu ewni gooŋga’en ɓiɓɓe Allah.
Aayaaje ɗeꞌe ɗon kolla en no Deftere Allah ɗon inna woɗɓe feere boo “ɓiɓɓe Allah”. To Iisa ewnaama “ɓiɗɗo Allah” fodde tindinooje ɗeꞌe, nden kam koo moy njaɓan ɗum. Ammaa Deftere Allah ewnaaki Iisa Almasiihu “ɓiɗɗo Allah” fodde tindinooje maajum. Woodi tindinoore feere ɗon.
Fiistuki maana “Iisa woni Ɓiɗɗo Allah”
Koo moy faami wakkati danyeeki Iisa, daada maako woni Mariyama, paanyo debbo, mo anndaa gorko tawon. Fodde ko winda “Ruuhu Allah wari dow maako bana ɗowdi”, (Luka 1.35). Bee baawɗe Allah Mariyama heɓi reedu ngam danyugo Iisa Almasiihu. Nden fodde Deftere Allah, Iisa heɓaay innde “Ɓiɗɗo Allah” ngam danyeeki maako diga reedu paanyo debbo. O danyaama diga reedu paanyo debbo NGAM o Ɓiɗɗo Allah. Diga Mariyama danyaaka tawon, diga Mariyama waraay duniyaaru tawon, Ɓiɗɗo Allah ɗonno. Iisa Almasiihu laataaki Ɓiɗɗo Allah mo reedu – ammaa Ɓiɗɗo iwɗoto Allah laati Iisa Almasiihu. Ngam maajum Iisa wolwidi bee Allah Baabiraawo muuɗum dow tedduŋgal ngal o marno yaake o ɗonno wondi bee maako, diga duniyaaru tagaaka tawon (Yuhanna 17.5, Kolossiꞌen1.16-17), waato diga Mariyama fuɗɗaay yeeɗugo sam! Bana nii boo Iisa wi’ino “Diga Ibrahiima danyaaka, min mi ɗon.” (Yuhanna 8.58). Bee bolle ɗeꞌe Iisa ɗon yecca en no Ɓiɗɗo Allah duumiiɗo oo wari diga asama haa yotti duniyaaru nduꞌu ngam baawɗe Allah kuuwino nder paanyo debbo mbi’eteeɗo Mariyama. Ɓiɗɗo oo laati neɗɗo marɗo ɓanndu, mo ewnaama Iisa. Jonta duuɓi ujine ɗiɗi bee gelɗe diga wakkati man haa warugo hannde.
Bana nii boo en mbaawan wi’ugo, naa Iisa Almasiihu woni Ɓiɗɗo Allah ngam danyeeki maako, malla ngam kuuɗe mawɗe ɗe o waɗino bee kaayeefiiji, malla ngam ekkitinolji maako kaayɗiniiɗi – naa non. O huuwi kuuɗe mawɗe bee kaayeefiiji, o waɗi ekkitinolji kaayɗiniiɗi NGAM o Ɓiɗɗo Allah. Ɗum gooŋga, kuuɗe e bolle maako ɗon kolla en alaamaaji kaŋko woni Ɓiɗɗo Allah ammaa naa kanje laatini mo Ɓiɗɗo Allah.
Nder kuuɗe maako Iisa holli en no “Ɓ̍iɗɗo” ɗowtiranto “Baaba” – o waɗi kuugal Baaba maako, o nandi bana Baaba maako (Yuhanna 5.17, 8.38, 10.25, 12.44-45, 50). Iisa bee hoore muuɗum boo yecci yimɓe sey ɓe ndaara kuuɗe maako ngam haa ɓe paama o Ɓiɗɗo Allah (Yuhanna 10.37-38).
Iisa Almasiihu marino alaamaaji feere ngam hollugo en kaŋko woni Ɓiɗɗo Allah, naa sey bee kuuɗe maako tan. Allah Baabiraawo maako e yimɓe feere boo ewni mo “Ɓiɗɗo Allah”:
- Malaaaꞌikaajo Jibirilla ewni Iisa “Ɓiɗɗo Allah” wakkati o wari yeccugo Mariyama tammi reedugo, o danyan Iisa ( Luka 1.32, 35)
- Wakkati Iisa ɗon heɓa ngiiwam baptisma haa annabi Yahya, sawtu Allah Jawmiraawo wolwi diga asama wiꞌi “Oo woni Ɓiɗɗo am giɗaaɗo, mi ɗon seyoro mo masin”. (Matta 3.17)
- Wakkati gayliteeki Iisa, sawtu Allah Jawmiraawo wolwi fahin wiꞌi “Oo woni Ɓiɗɗo am giɗaaɗo, nanane mo.” ( Markus 9.7)
- Wakkati gaafeeki e maayde Iisa, ardiiɗo sooje’en Roma seedi dow Iisa bee wi’ugo “Fakat kaŋko woni Ɓiɗɗo Allah” . (Matta 27.54)
- Tokkiiɗo Iisa, mbi’eteeɗo Pol, winndi dow ummitineeki Iisa, wiꞌi “fodde Ruuhu Ceniiɗo, Allah tabitini mo (waato Iisa) o Ɓiɗɗo maako bee baawɗe saa’i o ummitini mo diga maayde, kaŋko woni Yeesu Almasiihu Jawmiraawo meeɗen” (Romaꞌen 1.4).
Koo gorko ginnaaɗo mo ruuhuuji coɓɗi ceediiɗo bee wi’ugo Iisa woni Ɓiɗɗo Allah (Markus 3.11, 5.7, Matta 8.29, Luka 4.41, 8.28). Fukaraaɓe Iisa boo seediiɓe kaŋko woni Ɓiɗɗo Allah (Matta 14.33, 16.16).
Iisa yeddaay nde yimɓe ƴami mo ”An woni Ɓiɗɗo Allah na?” (Matta 26.63-64, Markus 14.61-62, Yuhanna 10.36).
Bee laarugo aayaaje ɗeꞌe, en mbaawan faamugo no Iisa ewnira “Ɓiɗɗo Allah” feerotiri bee haala “biɗɗo e baaba” bana haa aayaaje feere nder Deftere Allah. Iisa laataaki Ɓiɗɗo Allah ngam Allah suɓi mo. O woni Ɓiɗɗo Allah diga fuɗɗam, Allah Jawmiraawo boo woni Baabiraawo maako diga fuɗɗam. Iisa ɗowtani Baaba maako bilaa aybe ngam o walaa aybe nder maako (Ibraniŋkeꞌen 4.14,15). Ɓiɓɓe ɗon nanda baaba maɓɓe, ammaa sey Iisa nandi Allah Baabiraawo maako nder timmidiɗki. Allah Baabiraawo boo halfini kuugal kiita fuu haa Ɓidɗo mum tan “ngam haa yimɓe fuu teddina Ɓiɗɗo bana ɓe teddinirta Baabiraawo nelɗo mo” (Yuhanna 5.22,23). Sey Ɓiɗɗo hokkata ngeendam bana Baabiraawo hokkirta ngeendam (Yuhanna 5.21, 26). Ɓe poti kal-kal nder baawɗe, e anndal, e tedduŋgal e laamu maɓɓe. Iisa Almasiihu wiꞌi “Min e Baabiraawo, min gootum” (Yuhanna 10.30). Ɗum winndaama: Ɓiɗɗo oo o annoora tedduŋgal Allah, o waŋgini no Allah waꞌi fuu, o ɗon jogi kuuje fuu bee wolde maako marnde baawɗe (Ibraniŋkeꞌ en 1.3). Bolle ɗeꞌe mbinndataakeno dow yimɓe, malla laamiiɓe, malla malaa’ika’en, malla annabi’en – sey dow Iisa Almasiihu tan.
To Iisa woni Ɓiɗɗo Allah, nden woodi Allah ɗiɗi na?
Woɗɓe ɗon numa tokkiiɓe Iisa Almasiihu ɗon nuɗɗina Allah Jawmiraawo e Iisa Almasiihu bana Allah laati ɗiɗorjo. Naa non sam! Tokkiiɓe Iisa Almasiihu ɗon nuɗɗina Allah gooto, naa ɗiɗo. Iisa Almasiihu nder bolle mum wiꞌi laaɓɗum Allah o gooto (Markus 12.29, Yuhanna 17.3).
Sey en piista haala ka seɗɗa:
Nder Linjiila en tawi no Iisa Almasiihu hokkaama innde feere wallannde en faamugo ko saawi nder innde maako nde “Ɓiɗɗo Allah”. Iisa ewnaama “Wolde Allah” (bee wolde Arabiya ꞌKalimatuꞌllah). Linjiila Yuhanna winndi haala man bana ni:
“Haa fuɗɗam, woodi biꞌeteeɗo Wolde. Wolde man ɗonno haa kommbi Allah, kayre woni Allah. Nde ɗonno haa kommbi Allah diga fuɗɗam. Allah tagri koo ɗume fuu bee maare, walaa ko taga bilaa maare. Ngeendam iwi haa maare, ngeendam man woni annoora yimɓe….Wolde go woni annoora ngooŋɗuka, ka wari nder duniyaaru, ka ɗon yaynana yimɓe fuu….Wolde go laati neɗɗo marɗo ɓanndu, o jooɗi caka meeɗen. O keewɗo mo”ere e gooŋga. Min ngiꞌi tedduŋgal maako, ɗum tedduŋgal Ɓiɗɗo bajjo mo Baabiraawo….Tawreeta hokkaama bee juŋngo Muusa, ammaa mo”ere e gooŋga mbaŋgi bee Yeesu Almasiihu. Walaa mo meeɗi yiꞌugo Allah. Ammaa Ɓiɗɗo bajjo, ɗakkotirɗo bee Baabiraawo, kaŋko anndini en mo.” (Yuhanna 1.1-4, 9, 14, 17-18)
Aayaaje ɗeꞌe ɗon kolla en no Iisa ɗon diga fuɗɗam bee Allah Baabiraawo – bana Ɓiɗɗo Allah e Wolde Allah. O tagaaka ammaa Allah tagri kuuje fuu bee maako. Ɓiɗɗo go e Wolde go ɗon diga fuɗɗam, e ɗum wonan non haa foroy, ngam Allah o Duumiiɗo bilaa fuɗɗoode malla timmoode. Allah waŋgini ko o yiɗi, ko o iini, ko o numi bee Wolde maako. To en ngiɗi anndugo no Allah wa’i, nden kam sey paamen ko o wiꞌi. Bana nii neɗɗo boo huuwata – to mi yiɗi faamugo goɗɗo (ko o numi, ko o yiɗi ..) nden sey mi nana bolle maako e ko wurtoto diga ɓernde maako. Mi waawataa senndugo mo bee bolle maako ngam ɗum fuu ɗum gootum non. Bana nii boo, en mbaawataa senndugo Allah bee Wolde mum. Wolde Allah laati “neɗɗo marɗo ɓanndu, o jooɗi caka meeɗen” – kaŋko woni Iisa Almasiihu. Allah waŋginiri hoore mum nder ɓanndu neɗɗo, e en anndi mo, ɗum Iisa Almasiihu. Sey Allah waawata waŋgingo Allah! Bolle Iisa kaayɗiniiɗe ɗon kolla en haala ka’a: “Koo moy yi’i yam, yi’i Baabiraawo….Baabiraawo ɗon nder am, min boo mi ɗon nder maako” (Yuhanna 14.9,11). Ɓiɗɗo Allah mo Wolde Allah woni baŋginoowo Allah haa duniyaaru.
To a yiɗi ɓesdugo faamu dow haala ka, nden sey a jaŋnga Deftere Linjiila.
To a yiɗi jaŋngugo dow haala ka fahin bee Français sey a tokko jaŋngugo haa ɗo.


text:
So won ɗo Pinal Fulɓe e ɗemngal mumen hulanaa saayde e nder leƴƴi goɗɗi, taweteeɗi diiwal Hod bannge fuɗnaange leydi Muritani, fedde Fulɓe wiyeteende AADE saliima Pinal mum e ɗemngal Pulaar lawodee e ɗiin leƴƴi jartaaɗi, caayi naatti e leñol goɗngol.
Ngol woni laawol gadanol, ko fedde ndee ine yuɓɓina ñalɗi pinal nder wuro Neema, tuggi ko ñande 13 haa 15 duujal 2022 to Galle Sukaaɓe nder tummbure Neema.
Nder ɗee ɗeen balɗe tati, fedde ndee waartii pinal leƴƴi Muritani, wejooji mbaɗaa leñol heen kala yiytii heen hoore mum. Jeewte pattamlame jowitiiɗe e ñootondiral renndo, tiiɗtingol ngootaagu ngenndi njuɓɓinaa e ɗemngal Farayse kam e ɗemɗe ngenndiije ɗee kala, tawi ko jannginooɓe dowrowɓe e daraniiɓe jojjanɗe aadee kalfinenoo ɗeen jeewte. Ɗuum kala hawriti ko e sahaa nde konnguɗi ñidduɗi, laŋkooji, ceyfitooji, gaawooji ngañgu njalti ine njoopoo leñol Fulɓe Muritani. Yeddinaani, so en mbiyi fedde AADE ko ko lonnginaa ɗiin konnguɗi, ngati mogooji e jime eeltinaaɗe, ɗe ɓe keblunoo fof ɓaarii ko e ngootaagu ngenndi, hollirde leƴƴi nay Muritani ɗii, ngoni jookli nay adunaaru nduu gooto kala ine foti e kala sahaa ñaastaade bannge mo heedti oo, tawi kadi welsindaaki jookli keddiiɗi ɗii.
Nde mogooji ɗii mbaɗaa e yeeso hoohooɓe laamu nguu, kala heen ƴettunooɗo konngol ko bojji weltaare, ngati yooɗeede tinndinooje baɗaaɗe e ɗemɗe ngenndiije ɗee kala, e tee sukaaɓe ɓee kala heen ɗemngal ngal kaali, aɗa jogoo caɗeele askitinde ɓe holi leñol ngol ɓe poti jeyeede. Keɓindagol maɓɓe ɗemɗe muritaninaaje ɗee, nootaniiɓe laamu kolliti ko hono nih leydi Muritani foti mahiraade, ɓe teeŋtini gooto fof so waawii ɗemngal goɗɗo oo, kulihuli ngoodataano. Ñande heen, capaato kalfinaaɗo konngol sukaaɓe Neema, teeŋtinii ɗii ñalɗi Pinal ɗi fedde AADE yuɓɓini, fennii haala Mohamed Mahfuud.
Nde doktoor Sih Maamuudu hooreejo Fedde ndee, ƴetti konngol o teeŋtinii paandaale yummaaje fedde ndee, ko daranaade ngootaagu ngenndi leƴƴi Muritani e jannginde sukaaɓe ɓee Pulaar ngannda pinal mumen mbaasa saayde e leƴƴi goɗɗi. Teskaade ɗii ɗoo duuɓi kala hade goodal fedde ndee, sukaaɓe Fulɓe heewɓe jibinaaɓe nder Neema nattii haalde Pulaar e tee hay cuddungaaji Fulɓe pinal mumen yiyetaake ine holliree. Ɗuum addi cosgol fedde ndee, ngam falaade ɗam moɗam-pinelaagu.
Nde dariima, nde haɓaa haa nde jojjiti jojjannde mayre to rajo Neema, gila ɗo ɓe mbiyaa Pulaar haaletaake ngoon rajo. Ɓe mbaɗi goomuuji njooɗdoyii e Waali haa ɓe ndokkaa goonga, ɓe keɓi yeewtere maɓɓe. Fedde AADE, waɗii ko meeɗaa waɗeede nder Neema, renndinde leƴƴi Muritani, noddude hoohooɓe laamu diiwal ngal weja pinal leƴƴi ɗii. Kala no jombaajo siŋkirtenoo hanki, gila e jime jahdatnooɗi heen yiyaama e ɗiin ñalɗi Pinal, leñol heen kala addii jombaajo mum.
Fedde AADE renndinii Fulɓe Neema, ngoni neɗɗo gooto, nde hollii sukaaɓe jibinaaɓe toon ɓee Pinal mumen.
Jaayre Pinal-JP


text:
Laamu Dahomee (Danhomee e ɗemngal biyeteengal Fon) jeyaa ko laamuuji Afrik ɓooyɗi, ngonnoongu bannge hirnaange worgo leydi Benin hannde ndii, ngoodnoongu hakkunde teeminannde 17ɓiire e ciltirɗe teeminannde 19ɓiire. Hedde hitaande 1 600, Dahomee jeyaa ko e laamuuji doolnuɗi e nder diiwaan mum, ngu heɓti huunde e gure mawɗe jiimnooɗe e geec Atalantik, ko wayi no tufnde Uwiyda. E ko ɓuri teeŋtude e teeminanɗe 18 e 19 fof, dowla Dahomee ko dowla doolnuɗo wonnoo, haa natti yowitaade e laamu Oyo en, kono o wonti mbalndi ɓurndi teeŋtude njulaagu jiyaaɓe rewrude e Atlantik, sibu ko kayri huuɓnantunoo Orop e Amerik fotde joyaɓal (20%) jiyaaɓe mum en. Ko e 1984 laamu nguu naattinaa e Afrik hirnaange farayseejo, ndi wonti koloni Dahomee. Ndi jeytii hoore mayri ko e 1960, ndi wonti ndenndaandi Dahomee, hade mayri wontude Ndenndaandi ɓesngu Beneŋ e hitaande 1975 e Ndenndaandi Beneŋ e 1990.
Laamu Dahomee ina joginoo inɗe keewɗe e mbinndinaaji keewɗi : Dankome, Danhome, e Fon. Helmere ‘’Fon’’ ndee joofii ko leñol e ɗemngal « Fon » ɓurngol heewde e laamu hee.
« Gila e teeminannde 13ɓiire wefotooɓe purtugeecnaaɓe puɗɗii yillaade « Tufnde Dahomee » ndee, anndiraande kadi « tufnde Jiyaaɓe », kono ko e 1725 tuubaako faraysenaajo biyeteeɗo Jean Prévault heɓi yamiroore waɗde ɗoon jehreeji, ko ndeen njulaagu jiyaaɓe hakkunde Normanndi e ɓaleeɓe fuɗɗii.
E no aadaaji nokkuyeeji mbiyri, Yuruba en ummorii ko e diiwaan Ketu (hirnaange worgo Niiseriyaa, fuɗnaange Beneŋ) ko e teeminannde XVIɓiire, koɗoyi to Tado, sara maayo Mono. Goomuuji ɗiɗi peeñi ɗoon : Ewe en, tiindiiɓe hirnaange (leydi Togo hannde ndii) e Fon en (Dahomee en) siiñtuɓe bannge fuɗnaange.
Fon en cosi laamuuji tati. Caggal ɗuum laamuuji ɗiɗi goɗɗi kadi compaa caggal golwole : Abomee e Adjatse (Porto Novo). Kono ɓooyataani laamu Abome, innitiraangu Dahomee fooltii laamuuji keediiɗi ɗii kam e Yurubaa en. Nii woni Fon en, ummoriiɓe ko ɓooyaani e laamu Yurubaa en keedaangu nguu, cosi laamu Dahomee hedde hitaande 1600…
Daraja laamu Dahomee e teeminannde XVIIɓiire haa yettii feccere adannde teeminannde XIXɓiire fof tuugii ko e njulaagu jiyaaɓe. Hedde kitaale 1750, laamɗo biyeteeɗo Tegbesu ina yeeyatnoo tuubakooɓe, hitaande kala, ko ina ɓura 9 000 jiyaaɗo. Ine hiisee wonde ngalu ngu o dañatnoo heen nguu ina sowoo laabi nay haa joy joom leydi en ɓurɓe alɗude e nder leydi Angalteer. Laamu nguu yanatnoo ko e diiwanuuji catiiɗi ngam dahde yimɓe. Sahaa e sahaa fof laamu Oyo en ina waawnatnoo ngu dartinde njulaagu nguu, nde tawnoo hay yimɓe mum kisaani heen, njulaagu nguu dartoo seeɗa, kono ɓooyataa ɓamta.Nde tawnoo laamɗo biyeteeɗo Abandosan (1797-1818) ronkii huuɓnude jiyaaɓe e ko rewondiri, miñiiko biyeteeɗo Geso (Ghézo) kam e jula jiyaaɓe beresilnaajo biyeteeɗo Francisco Félix de Susa (1818-1858) liɓi mo. Njulaagu jiyaaɓe ƴellitii haa heɓi kaaɗtudi. Geso fooli laamlaamu Oyo en e hitaande 1823, hankati tonngitii e nguu njulaagu mbonngu. E kitaale 1850, ƴellitagol wuro Abeokuta dartorinoongo reende yimɓe e njannguuji Dahome kam e uddo laaɗe biritannaaɓe mbaɗnoo e kitaale 1851 e 1852 ngam dartinde njulaagu jiyaaɓe, mbaawni Geso dartinde njannguuji mum e jaɓde woppude njulaagu nguu.
Yonta koloñaal
E kitaale 1870 haa 1880 ko Farayse jiimnoo daande geec ndee sibu nanondiriino e hitaande 1878 e laamu nguu ngam waɗtude tufnde Kotonu ndee e ndeenaandi mum (protectorat). « Idii jooɗanaade Farayse to Dahome ko lietnaa kolonel biyeteeɗo Disnematin-Dorat, jiimnooɗo Porto-Novo, Kotonu e Popos. Kono Engele en e Purtugeec en e Almaa en ceeraano e ɓurɓude laamɗo Glegle, ina nguurta ɗum e amen ». Ko hono noon Farayse wuurtirtunoo, e 1883, hoohooɓe Porto-Novo e Dahomee.
Nde Behansen (Behanzin : 1889-1894) heɓti laamu, o fuɗɗorii ko yande e ndeenaandi Farayse, o yedditii nanondiral jowitiingal e Kotonu. Ko ɗuum tagi golwole ɗiɗi ɓilaade hakkunde Farayse e Dahome hakkunde 1890 e 1894. Konuuji Seneraal Alfred-Dodds njaggi Behansen, taccini ɗum, keɓti nokku mum, njoɗɗini laamɗo biyeteeɗo Agoli-Agbo e jappeere. Nde oon fuɗɗii wiyde ina salanoo ɓe, ɓe pusi laamu mum, ɓe taccini ɗum, hay so tawii ɓe njamirii ɗum artude ɗoon e hitaande 1910 ngam tawtoreede kewuuji.
Koloni farayseejo oo, denndinnooɗo laamu nguu, e Porto-Novo, e nokku jaajɗo bannge rewo, inniraa « Koloni Dahome ». O heɓi jeytaare makko e 1960, o inniraa Ndenndaandi Dahome, hade makko innitireede Beneŋ e hitaande 1975.
Ɓiɗɗo galle laamu Dahomee cakkitiiɗo, ɓiy Behansin, sankii ko Ndakaaru ñalnde 19 mee 1928, wirnoyaa Bordoo, hade mum ubbiteede artiree Beneŋ ñalnde 24 settaambar 2006.
Bookara Aamadu Bah,
Ƴoogirde : Wikipedia


text:
Ɓurnaaɗo Winddere
Mi finndina
Mi tinndina
Mi anndina
Mi finndina oon ɗaaninooɗo
Mi tinndina oon jejjitnooɗo
Mi anndina oon majjunooɗo.
Hol ko tinndatmi?
Hol ko nganndinatmi?
Hol ko pinndinatmi?
Oo gorko tedduɗo
Oo gorko korsuɗo
Oo gorko gannduɗo
Hol no ngal gonngal hakkunde ñiiƴe haani fuɗɗoraade layde huunde he oo darjuɗo?
Walla mbiyen hol no ndii loowiindi he nder ƴiye waawirta ɓulnaade ko ina fammina yimɓe oo neɗɗo nuunɗuɗo?
Koo jaalɗuɗo he ɗemɗe laalɗuɗo.
Koo ganndo he joomiiko kaalduɗo.
Baaloowo toraade; fii ngoƴa leñol makko baalduɗo.
Oo dey yetteede ko kaannduɗo.
Oo darjuɗo haɓata he mum ko oo borjuɗo.
Oo moƴƴo hiiɗinoo ɗum ko oya bemjuɗo.
Oo mbo jikku lobbo wiyanooma ko kawjuɗo.
Oo ceeɓɗo hakkille ko balluɗo.
Pooƴtingol he laaɓi ko o kolluɗo.
Moƴƴi he nehdiiji he ndee saare jolluɗo.
Hol no gasirta yiɗde goɗɗo haa ɓurna ɗum ceernal seernaaɓe.
Ko ngam makko heɓtinaa seernaaɓe ko jaŋtii waliyaaɓe.
Ina foti manteede ɓurnaaɗo tagaaɓe.
Mbo Geno teddini haanaa jeyeede he welsindaaɓe.
Jom haala mbelka njuumtuka soomka nafooje.
Ɗii konnguɗi, ɗi makko, ko haala ndaɓɓa cañiika reentinka kaɗooje.
Faamataa ɗum oon mbo fittaandu mum teddini kalkooje.
Ko he leñol makko njeyaami, miin dey mi malaama.
Moƴƴi mi hollaama.
Bonɗi mi woɗɗitinaama.
Geno mi yettiima.
Annabiijo mi juuliima.


text:
9
Fii ko Haanani Sahaabaajo
1 E hara hinaa mi dimo? Kaa hinaa mi *sahaabaajo? Kaa mi yi'aali Iisaa Joomi men on? Kaa hinaa on kuugal an e telen-ma Joomi on? 2 Hay si tawii hinaa mi sahaabaajo fii woɓɓe ɓen, onon bete ko mi sahaabaajo fii mon. Ko fii ko on maande sahaabankaaku an ngun e telen-ma Joomi on.
3 E hino ɗoo ko mi jaaborta ɲaawooɓe lan ɓen kon: 4 E hara haananaa men ka men ɲaama men yara? 5 Kaa haananaa men ka men yaada e debbo amen mo men kafidi diina, wano ɓeya sahaabaaɓe woni warrude non, e musiɓɓe Joomi men on, e Petruusu? 6 Kaa ko min tun e Barnabaasi haani gollude fii no men wuurira? 7 Ko suufaajo hombo fawtotoo hoore mun e nder suufayaagal mun? Ko hombo tutata leggal *wiiɲu, hara ɲaamataa ɓiɓɓe maggal on? Ko ngaynaako hombo aynata wuro, ronka yarude ɓiraaɗan ɗin daabeeji?
8
Ko mi wowlata kon wonaa ko iwri e miijooji neɗɗanke, ko fii Sariya on kadi ko ɗun wi'i. 9
Ko fii no windii ka Sariya Muusaa: «Wota mo buuma hunduko ngaari ndin nde hindi yaaɓana ɗun maaro.»i
E hara Alla no aanidi e ga'i ɗin? 10
Kaa ko fii men o wowlirani nii? Hiiyii, ko sabu men enen ɗun windiraa. Mo no remude yo remir tama'u, e on mo no yaaɓude yo yaaɓir tama'u heɓugol geɓal. 11
Si tawii men aawii ko iwri e Alla hakkunde mon, taw si haanaa ka men soɲita e mon piiji aduna? 12
Si tawii ɗun no haanani woɓɓe goo e hoore mon, haray menen ittii e sikke.
Kono men huutoraali kon ko haanani men. Kono meɗen ronditii fow, fii wota men fallu Kibaaru Moƴƴo *Almasiihu on. 13 E on andaa wonde ɓen waɗooɓe golle *juulirde mawnde nden ko e ɗun ɲaamata, e wonde gollooɓe ka *layyorde ɓen kadi no mari geɓal ka layyorde? 14 Ko wano non kadi Joomi on no yamiri wonde feɲɲinooɓe Kibaaru Moƴƴo on ko e makko wuurata.
15 Min non mi huutoraali hay huunde e ɗin haananɗi lan, awa mi windiraali ɗun kadi fii yo mi newnane. Ko fii mayde nden no ɓuranimmi edii goɗɗo ittude lan e ndee huunde nde mi mawninorta. 16 Ko fii hewtaa ka mi mantora yottingol Kibaaru Moƴƴo on, ɓay ɗun ko ko waɗɗii mi. Si mi feɲɲinaali Kibaaru Moƴƴo on, bone wonanay lan. 17 Si tawii ko e hoore anniyee mi woni waɗirde, haray miɗo mari njoddi. Si tawii non mi fawa waɗugol ɗun, haray mi waɗay woni golle ɗe mi halfinaa. 18 Awa ko honɗun non jooni woni njoddi an ndin? Ko waajagol fii Kibaaru Moƴƴo on e ɓaawo ƴantugol njoddi e tortagol ko haanani waajotooɗo kon.
19 Ko fii, fii kala miɗo rinɗi e hoore wonɗo woo, mi waɗitii maccuɗo fow fii no adadu ɓurdo mawnude on heɓora. 20 E telen-ma Yahuudiyankeeɓe ɓen, mi wa'a wa Yahuudiyankeejo, fii no mi heɓira Yahuudiyankeeɓe ɓen. E telen-ma wonɓe e ley Sariya on kadi, mi wa'a wa wonɗo e ley Sariya on, fii no mi heɓira wonɓe e ley Sariya on ɓen, fii kala min tigi hinaa mi wonɗo e ley Sariya on. 21 E telen-ma ɓe alaa e ley Sariya on ɓen kadi, mi wa'a wa mo alaa e ley Sariya on, fii no mi heɓira ɓe alaa e ley Sariya on ɓen, e hin-le min tigi wonaa wonde mi alaa e ley Sariya Alla on, kono miɗo e ley Sariya Almasiihu on. 22 Mi lo'ida e lo'uɓe ɓen fii no mi heɓira lo'uɓe ɓen. Mi wonii fow e telen-ma yimɓe ɓen fow, fii no gasirta woo mi wona sabu dandugol woɓɓe. 23 Mi waɗiri fow sabu Kibaaru Moƴƴo on, fii no mi heɓiroya geɓal.
24 E on andaa? Wonɓe foolotirde e dogudu ɓen fow no dogude, kono ko gooto foolata heɓa njoddi. Awa dogiree wano non, fii no heɓiron njoddi. 25 Kala foolotirteeɗo waɗay kala noone eltal ɓandu, fii no o heɓira *meetelol ngol luttataa, kono enen ko meetelol luttoowol. 26 Min non miɗo dogude, kono hinaa dogudu meereeru. Miɗo uttaade, kono hinaa fii uttagol hendu ndun. 27 Liddu ɗun on non, miɗo yangude ɓandu an ndun, miɗo waawi ndu, fii nde mi gaynoyi waajaade ɓeya, min tigi wota mi pottine.


text:
Ardiido Lesdi Naajeeriya Buhari luutani ngamnati Lesdi Naajeeriya wadani prime ministaajo Lesdi Britania keso, Liz Truss, barka bee nastuki Offisru maako.
Ardiido on wadani debboojo on seyo sanne bee wii goddo on anndudo kuude ngomnati ngam O huuwi haa nokkuuje ngomnati feerefeere nder Lesde Duuniyaaru.
O sappi ‘e wiiki woodi kabbidal narral hakkude Lesdi Naajeeriya enanta Lesdi Britaania boosungu ngam non gollidaaki maabo hokkuki Liz Truss mukaamu ngun besdan sattinki ka sanne hakkunde Lesde den 2.
Haa ragare Ardiido Buhari mani timminiido golle muudum, Boris Johnson, O wadani mo barka bee timminki kuude jam.
SADIQ ALFA


text:
Home -- Fulfulde -- Perform a PLAY -- 141 (Up at 5.00 o‘clock 2)
141. Fii immangol e saa’i jowaåo on 2
(Seño finugol ngol)
Fewndo 05:00 bimbi, saa’i finugol ngol hewti. Oo maaketeeɗo Hudson Taylor fini.
Suka : "Law! Ko fii honɗun?"
Himo faalanoo heåude saa’iiji buy fii no o jangira Kitaabul-Muggadasi makko on åaawo wedditaare. Tawi ko jannde makko aranere nden no ka eltugol sabu hari himo faalaa wonugol sahaabaajo. E hoore ɗun, o fuɗɗori coftal ɓalli fii no ɓanndu makko ndun moýýira ko laatii.
Timmii duuåi guluuji teemdere e cappanɗe jowi gila ko ɗun waɗi. Oo maaketeeɗo Hudson Taylor no yiɗunoo Iisaa Joomi on e himo faalanoo wonugol sahaabaajo.
(Hito hoɗɗagol baafal ngal)
H. T. : "On finii e jam, yo ngaynaako. Hara a waaway luåude lan deftere sifiide fii leydi Siini ndin?"
Ngaynaako : "Fii honɗun deftere fii leydi Siini ndin?"
H. T. : "Annabi Iisaa no faalaa yo mi wonu ton sahaabaajo."
Ngaynaako : "E ko honno hewtirtaa leydi Siini ndin?"
H. T. : "Mi anndaa taho. Miɗo hoolii Iisaa Joomi on. O ardoto lan."
Hoolagol annabi Iisaa ko huunde hittunde non fota. Hiɗen waawi ekkitaade waɗugol ɗun. Oo maaketeeɗo Hudson Taylor ahodi e annabi Iisaa on gasoowo wallitaade mo.
H. T. : "Iisaa Joomiraaɗo, ko an tun woni ko torotoo ko mi hattonjini e mun kon."
Hari oo maaketeeɗo Hudson Taylor wonaa ngalo. Ñannde goo, mbuuɗi ɗi o heddornoo ɗin fow hari ko feccere kurunwol, ɗun ko dolaaruuji tati hawrata. Kono ɗun haɗaali mo weltagol e yahugol ndarta miskimåe åen.
Gorko : "Musee Taylor, mi jeejii on, toranee ɓeyngu an. Himo nawni fota non."
Hudson jokkitii neɗɗo on haa e cuurun tosokun tuunukun kadi. Åay o yi’ii fayåe åen no weelaa e hoore ɗun kadi debbo on nawni fota wa si maayay woni, o toranii åe, o okki åe tammaaru makko heddinoondu ndun. O wi’i Iisaa Joomi on wondema o alaa ko o soýira. Annabi Iisaa jonnitii mo hoolaare makko nden. Kaawake on hewtiri mo ka posta : dolaaruuji 12 iwude e juuɗe aaden mo o anndaa! Debbo nawnunooɗo on kadi selli.
Hudson gollanii oo wi’eteeɗo Dr Hardey. Hari on ko ñawdoowo, kono ko yejjitoowo.
Dr. Hassimiiwu : "Musee Taylor, hara mi jonni ma njoddi maa ndin?"
H. T. : "Oo'owoye."
Dr. Hassimiiwu : "Accanee lan hakkee. Mi ýettii mbuuɗi ɗin fow ka marga. Hiɗa haanunoo andintingol lan."
Kono ɗun yaadaano e ko mi ahodi kon e annabi Iisaa fii ko fewti kon soxolaaji an ɗin. Kono jooni non, ko jelu o haani yoåude coggu suudu ndun? Doktooru Hassimiou arti kadi ka nawnuåe åen habbotoo ɗon.
Dr. Hassimiiwu : "E hino njoddi maa ndin. Nawnuɗo on hewti, o yoåi kisan ko o haani yoåude kon."
Ko wano non annabi Iisaa dankornoo oo maaketeeɗo Hudson. O dankoto dendaangal åen fawuåe hoolaare mun nden e makko.
Ko netti, oo maaketeeɗo Hudson janngi fii wonugol doftooruyaagal ka wi’eteeɗon London. E nder oo labutaani muutiiɗo e ganndal ko hulåinii feýýuno ton. O nanoya fii ɗun ka yewtere hikkotoonde.
Yewtooåe : Fillitotooɗo, Hudson Taylor, ngaynaako on, doftooru Hassimiiwu, gorko, suka
© Copyright : CEF Allemagne


text:
E nder duuɓi tati cakkitiiɗi ɗii, seppooji mbaɗii to Mederdra, Maktaa Lasaar, Geeru, Kiifa, Tintaan, Jigenni, Fasaala e nokkuuji goɗɗi leydi ndii ngam ɗaɓɓude heɓde kuuraa walla ndiyam walla ustugol coodguuli geɗe nguura ekn…
- Seppooji ɓesngu
Yeru, ñalnde 5 abriil 2012 wuro Muktaa Lasaarnaaɓe mbaɗii diiño ngam ɗaɓɓude ndiyam. Polis yani e maɓɓe, sari ɓe, jaggi e maɓɓe yimɓe 19.
E nder duuɓi tati cakkitiiɗi ɗii, seppooji mbaɗii to Mederdra, Maktaa Lasaar, Geeru, Kiifa, Tintaan, Jigenni, Fasaala e nokkuuji goɗɗi leydi ndii ngam ɗaɓɓude heɓde kuuraa walla ndiyam walla ustugol coodguuli geɗe nguura ekn…
- Seppooji ɓesngu
Yeru, ñalnde 5 abriil 2012 wuro Muktaa Lasaarnaaɓe mbaɗii diiño ngam ɗaɓɓude ndiyam. Polis yani e maɓɓe, sari ɓe, jaggi e maɓɓe yimɓe 19. Nde hooreejo leydi ndii yahi toon, fodani ɓe ñawndude caɗeele maɓɓe ɗoon e lebbi 4. Heen lebbi tati ɓennii, hay dara ɓe njiyaani tawo.
Jigenniinaaɓe kadi njaltii e mbeddaaji ñalnde 21/05/2012. Mette maɓɓe ko caɗeele nguura e uddaare nokku oo. Ɓe ngarii haa Nuwaasoot, ɓe njahii haa galle Abdel Asiis ngam wullitaade.
E lewru Feebariyee 2011, Fasalanaaɓe pinnii no feewi, sibu ɓe njahii ha ɓe nduppi kuɓeeje laamu. Polis yani e maɓɓe, sari ɓe.
To Mederdra, nde Abdel Asiis ari ɗoon njillu, debbo gooto wiyi mo « ɓuratnoo min ko ngardaa les », yiɗde wiyde mo tan laawol woodaani. Ñalnde 8 abriil 2012 sukaaɓe wuro ngoo, piyi e koyɗe 50 kiloo ceernduɗe wuro ngoo e gudroŋ Nuwaasoot-Rooso. Ɓe uddi laawol ngol ; kono sandarmori sari ɓe.
- Kareeli ubriyeeji
Hare ndee heɓi kaaɗtudi mum ko nde gardeeɓe mbarata ubriyee biyeteeɗo Muhammed wul Mesduufi ñalnde 5 sulyee 2012. Ɗum waɗnoo ko to Aksuus, to oogirde kiri. Gollotooɓe ɓee luurdunoo ko e sosiyatee gaggittooɗo kiri oo, hono MCM, laamu nguu heedani sosiyatee oo.
To Nuwaadibu, gollotooɓe SNIM dawnotoɓe ɓooyii ɗaɓɓude ñawndugol caɗeele mum en. Abdel Asiis fodaniino ɓe ɗuum. Kono gollotooɓe ɓee mbiyi alaa ko njiyi tawo, sibu ngonka mum en ɓeydii ko bonde, ɓe puɗɗitiima hare, wondude e ballal pelle 9 sendikaa.
Ko noon kadi, e cili keewɗi, gollotooɓe e sosiyateeji meerlanngaaji Kinross-Tasiast, ngeddii golle. Ñalnde 4 suwee, ko gollotooɓe Kinross e koye mum en naati fitina, ngam ɗaɓɓude ƴettitgol seekranooɓe fenaande e golle mum ; sosiyatee oo waasii heen ko ɓuri miliyaar ugiyya.
- Haɓooɓe e njiyaagu
Ina saɗi yontere nde dille maɓɓe nanaaka ; Fedde maɓɓe, hono IRA, e gardagol Biraam wul Daa wul Abeydi, yahii haa duppi defte laawol Maalik. Biraam jaggaa heen ñalnde 28 abriil. Ñaawirde bonanndeeji Nuwaasoot ittii juuɗe mum e doosiyee makko, sibu, e wiyde mum, golle ɗee ndewaani laawol, kono ɗum haɗaani mo dummbeede haa hannde, ɗum noon e dow fenaande. Seppooji e diiñooji keewɗi njuɓɓinaama ngam ɗaɓɓude goppitgol makko. E nder heen seppo wooto, bommbooji lakrimoseen polis njoɓɓiima heen komersa biyeteeɗo Seek wul Raajel wul Muwalla. Jom suudu Biraam kadi gaañiima heen.
- Binnditgol
Ɗee dille fof tawti dille jotondirɗe e binnditgol, puɗɗoringol kiñgol e yiɗde ooyde ɓaleeɓe leydi ndii. Idii suurtude ndeen feere ko pelle daraniiɗe jojjanɗe aadee, haa arti noon e Fonaad, kam e jaayɗe (Fooyre Ɓamtaare ina jeyaa e idiiɓe jeertinde yimɓe, gila e mee 2011), e naamne jaŋtaaɗe ɗe depitee Kajjata Maalik Jallo naamnii kalifu geɗe nder leydi ndii to Asaambele… Ɗuum rewi haa jibini fedde wiyeteende TPMN yuɓɓinnde seppooji keewɗi e kareeli. Tuggi 10 settaambar 2011 To Nuwaasoot haa to Kayhayɗi tuggi 24 settaambar, ɗuum reɓi haa Magaama, ɗo Lamin Manngaan waraa ñalnde 27 settaambar 2011. Ñalnde 28 noowabar ɓe ceppi faade persidaas. Polis yani e maɓɓe, ulli e maɓɓe gerenaaduuji. Ko heen gooto silkiti junngo rapeer gooto biyeteeɗo Abuu Faal.
- Sanɗaaji
Ina jeyaa e kareeli ɓurɗi duumaade e haljinde laamu nguu, kareeli sanɗaaji to duɗal jaaɓi-haaɗtirde Nuwaasoot. Hare ndee kadi ɓuri fof muusde ko hakkunde sanɗaaji ISERI e polis, sibu ina saɗi ñalngu ɓe njaggondiraani. Heewɓe njaggaama heen, heewɓe ngaañiima heen. Ɓe calinoo ko eggingol janngirde maɓɓe feewde Ayyuun.
Ko wonaa ɗuum, pelle sanɗaaji jeenay mbaɗiino geddo ngam ɗaɓɓude ɓeydugol e kuuɓtodingol bursiiji. Sanɗaaji keewɗi (ina heen sukaaɓe rewɓe) njaggaa, ɓee heen ndiiwaa.
Muttaar, Ƴoogirde Al Akhbar


text:
Fedde Ngenndiije Dentuɗe hollitii wonde ile baɗɗe to Pakistaan ɗe ɓuri heewde bonannde e tsunami baɗnooɗo Geec Inndo (2004) e yerɓo leydi to Pakistaan (2005) e to Hayiti (2010) fof so ndenndinaama. Kono, hannde caɗeele ina ngondaa ngam faabaade Pakistaannaaɓe jaayaaɓe e ɗee ile.
Fedde Ngenndiije Dentuɗe hollitii wonde ile baɗɗe to Pakistaan ɗe ɓuri heewde bonannde e tsunami baɗnooɗo Geec Inndo (2004) e yerɓo leydi to Pakistaan (2005) e to Hayiti (2010) fof so ndenndinaama. Kono, hannde caɗeele ina ngondaa ngam faabaade Pakistaannaaɓe jaayaaɓe e ɗee ile.
Nde leydi yerɓi to Hayiti nde, huunde e Ameriknaaɓe ndenndinii, e darnde, fotde 31 miliyoŋ dolaar, kono ko ɗee ile kewi to Pakistaan ko, alaa ko ɓe ndenndini so wonaa 10 000 dolaar. E hitaande 2004, nde tsunaami wutti nde, pelle faabu aadee ndenndinaniino jaayaaɗo kala fotde 1 249,80 dolaar, ɓe ndenndini kadi 1 087,33 dolaar wonande kala jaayaaɗo e yerɓo leydi Hayiti, wonande yerɓo leydi Pakistaan e hitaande 2005, ɗe ndenndinaniino kala jaayaaɗo fotde 388,33 dolaar. Hannde, caggal ooɗoo musiiba, alaa ko ɓe keɓi so wonaa 16,36 dolaar wonande kala jaayaaɗo.
Hol ko saabii winndere nde dillanaani ɓesngu Pakistaan caggal nde ooɗoo musiiba, ɓurɗo ɗiya musibbaaji kala so ndenndinaama bonde ? Gooto kala ina joganii ɗum faamamuya mum : yimɓe tampii wallude ɓe. Sabu laamu Pakistaan ko njeenaangu, ngu hoolnaaki tottude balle. Sabu jaayaaɓe ɓe ko juulɓe. Sabu miijaade wonde aɓe mbaawani koye maɓɓe, sibu aɓe njogii bommbo atomik… Ina gasa tawa won ko woni goonga e ɗii jaabawuuli kala. Kono ɗi njonaani. Sibu, so tawiino musiiba potɗo nii yannoo ko e leydi ngoɗndi, aduna oo maa jogotono e mum njurum. Nde Hayitinaaɓe e Srilankanaaɓe njaayaa nde, Ameriknaaɓe e Oropnaaɓe njawii e maɓɓe law, uditani ɓe ɓerɗe e booñuuji… Kono so tawii ko Pakistaan, ɓerɗe maɓɓe njoorii, sabu won yitere hirnaange ƴeewrata ɓe.
Hannde, Aduna fof ina ndaara ɓesngu Pakistaan ina halkoo. 1 700 maayɗo, teemedde limtilimtinɗe majjuɓe, ɓe waraango reggini, miliyoŋaaji noogaas neɗɗo ɓe ngalaa ɗo ɗuhii (fotde 12% yimɓe leydi ndi), ko ina wona miliyoŋaaji 6 ɓe ngalaa ko njari, ngalaa ko ñaami, miliyoŋaaji 7 suka wemjuɓe sabu pusgu gure mum en, ekkolaaji mum en, majjiraaɓe jiknaaɓe mum en, baayeeji, ñawɓe … Ko ina wona 650 000 pooye (galleeji) ɗe ngalaa ɗuhorɗe, ngalaa comci, ngalaa nguura, ngalaa jawdi, …
Ko winndere nde waɗi ? Hannde, ɓuri fof heewde ko renndini ngam faabaade nguu ɓesngu juulɓe ko Danemark !!! Fotde 10 738 152 dolaar (dolaruuji ɗiɗi wonande jaayaaɗo kala) ; Amerik, so yerondiraama e Danemark, alaa ko renndini so wonaa 0,32 dolaar wonande neɗɗo kala. Farayse alaa ko renndini so wonaa 917 432 dolaar, Amiraaji Aarabeeɓe Dentuɗi ndenndini ko miliyoŋ e feccere fat, hay Siin ɓuri ɓe, sibu renndinii 1,8 miliyoŋ. Inndo, heediiɓe maɓɓe, alaa ko rokki so wonaa miliyoŋaaji 5, huunde woɗɗondirnde e 200 miliyoŋ dolaar ndi rokki Srilanka nde tsunami yani e mum e hitaande 2004 nde.
Won annduɓe ko fayti e faggudu puɗɗii hollitde, e fawaade e humpito mum en, wonde balle ɗe leyɗe ɗe ndokkata so musibbaaji kewii, ina waɗi heen ɗe ngonaa Alla ɓolo. Wonande leyɗe hirnaange, ina sikkaa ina jeyaa e ko addani yimɓe majje jaggude juuɗe mum en, sikkude ɓe « talibaan » en ina kuutoroo ɗum ngam hoomtude walleteeɓe ɓe e naatnude ɗum en e fedde maɓɓe. Kono tan ina anndaa wonde yoga e pelle faabu aadeyankooje ina kuutoroo ɗuum.
- Hol to juulɓe ngoni ?
Hay ko yimɓe mbaawi faamande leyɗe hirnaange, mbaawaa ɗum jaɓande leyɗe juulɓe. Hol ko leyɗe juulɓe, teeŋti noon e aarabeeɓe mbaɗi, hol faabuya ɗe neldi juulɓe Pakistaannaɓe, haa teeŋti noon kadi ko e lewru koorka wonaa, lewru yurmeende e ballondiral ? Alaa no wayi. Hay fedde Mooɓondiral Lislaam ko balɗe 15 caggal musibbaaji ɗi e deƴƴere hooreejo mum, hono Abdullaay Wad, fuɗɗii wullaade. Booñ Islaam (BID) alaa ko renndini so wonaa 11,2 miliyoŋ dolaar, Sawuud 120 miliyoŋ dolaar. So oɗon ciftora, nde leydi yerɓi to Jafa (Inndonoosi), Kuwoyt e Kataar e Dental Amiraaji Aarabeeɓe kam en fof ngidii rokkude gooto e maɓɓe fof 100 miliyoŋ dolaar. So tawiino tan miliyaar juulɓe wonɓe e winndere nde, ndokkiino gooto kala dolaar gooto, maa won miliyaar dolaar ngam fabaade sukaaɓe juulɓe Pakistaannaaɓe !!!
« Hannde, e winndere nde, yimɓe ɓe ina ngoɗɗi dillere e njurum keptinooɗo ɗum en e yerɓo leydi Hayiti, walla tsunami kewnooɗo to Asi. Balle ngaraani, kono kadi hay jeeyngal ngal alaa ɗo tolnii. Hol ko jaayɗe leyɗe juulɓe mbaɗi ? Hol ko annduɓe juulɓe mbaɗi ? Hol ko naalankooɓe e yimiyankooɓe juulɓe mbaɗi ? Hol mo ɓe kirjini ? Hol njuɓɓudi ɓe cosi ngam renndinde balle feewde Pakistaan ? Hay batte ! Sibu hay so tawii juulɓe njiɗii wallude, yoga heen ngalaa mo totti balle mum en.
Won wiyɓe ina jeyaa e ko saabii ɗumɗoo fof darnde jaayɗe leyɗe hirnaange, kollitooje Pakistaan e sifaa kulɓinoowo yimɓe, gañtinoowo ɗum en ndii leydi. Ina gasa tawa hannde ɗum ina jeyaa e sababuuji gaddanɗi winndere nde famɗude njurum. Tawi noon kala gannduɗo Pakistaan, maa seedto wonde ko ndi Aljanna, sabu moƴƴere yimɓe mayri, ko ɓe mbaawi wonde fof noon, Punjaabinaaɓe walla Pastuun en walla Baluste en, walla sunniyankooɓe maa Si’iyankooɓe maa walla ismaayiilnaaɓe. Ma a taw nii hannde, wonaa kaalis ɓe ɓuri soklude ; ɓe ɓuri soklude ko yo yimɓe nattu jaggirde ɓe no saaysayeeɓe nii. Ɗumɗoon noon, maa yeeɓooɓe teleeji, e janngooɓe jaayɗe, walla heɗotooɓe rajooji, paama no moƴƴi wonde, won jaayɗe bonnitooje ko moƴƴi, moƴƴinooje ko boni, kollooje yimɓe ko woodaani, haa arti noon e jaayɗe leyɗe mawɗe. Aduna o ko peccaaɗo hakkunde moƴƴuɓe e bonɓe ; hay balle aadeyankooje ɗe ina mbaɗi moƴƴe e bonɗe, sibu sababuuji ɗi ngonaa aadeyankooji kono politik walla pinal. Kono, alaa daliliilu baawɗo riiwtude wonde Pakistaannaaɓe ko innama aadee en. Hannde aɓe lorli, aɓe torki. Aɓe cokli ballal innamaa aadee en, ballal men.
Bookara Aamadu Bah
Ƴoogirde : slate


text:
Ko weltaare mawnde ndañɗen hannde nde pinɗen keɓɗen tintinoore Fouta Vision wonnde ɓe keɓtii kanaal maɓɓe Youtube. Nde tawnoo wonaa enen tan, kono kala ɗo pullo jiɗɗo pinal Fulɓe e ɓamtaare ɗemngal Pulaar woni, ene suninoo no feewi e nande wonnde taƴooɓe njanii kadi he gooto e kanaaluuji Pulaar nder Youtube. He lewbi jawtuɗi ɗii, eɗen nganndi, ko kanaal Piindi TV taƴooɓe ɓee njannoo kadi celni ɗum laawol. Waɗti so a naatii he Piindi cuppitoytoɗaa ko he kanaal goɗɗo.
Jokku Taro
Like this:
Like Loading...
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee, yowitii ko he hiisa caltiwa e kiɓɓiwa, so en ndeftii he konngol Ceerno Bookara Aamadu Bah, binnduɗo ngardiindi deftere nde o. Ko ɗum fannu toowɗo he nder hiisiwal janngateeɗo he duɗe jaaɓihaaɗtirde.
Jokku Taro
Like this:
Like Loading...
Ko ñalnde 01/07/1751, tumbbitere adannde Encyclopedie mo Diderot e d’Alembert yalti. Ɗuum noon woniino fuɗɗoode fayde he yolnde ƴellitaare ganndal nde hono mum meeɗaani yiyeede he nder Farayse e Orop kala. Ɗuum jibinii kadi baylogol e hakkillaaji maɓɓe he tonngude hoore mum tan he miijooji donaaɗi ko aldaa e ñaawtoraade ɗum hakkillantaagal e luggiɗinaade he miijo.
Jokku Taro
Like this:
Like Loading...
Kala ɗo neɗɗo lemii e taariindi walla neesu (nature) so o ndaartindiima no moƴƴi walla o luggiɗiniima heen miijitogol makko, ma o yiy heen walla o tawa heen kaawise walla kaawniiɗe. Nde tawnoo huunde kala ene moofti sirlu, sirlu goodegol majjum kono kadi sirluuji guurgol majjum walla mbiyen pirfirli keddogol majjum. Ɗiin sirluuji ene kollira njuɓɓudi cañiindi, ndi ene teeŋtina taweede caggal ɗiin sirluuji, junngo geno karallo, ñeeñɗuɗo cañoowo ndiin njuɓɓudi, so tawii kay ko wonande goongɗinɗo goodaangal oon geno.
jokku taro
Like this:
Like Loading...
Cowogol & Kosamɗingol Aadee, ko tiitoonde deftere hesere nde Ceerno Mammadu Saalif Mbaay wallifii yaltunde ko ɓooyani. Eɗen nganndi kala nde deftordu Pulaar ɓeydotirii tiitoonde hesere, ene jibina weltaare mawnde wonan’de kala ɓiy pullo. Gooto kala ene heppa nde tamata ɗum he juuɗe mum haa uurno ɗum ɓuucoo ɗum ko adii nii nde hippitta ɗereeji mum taroo binndanɗe mum.
jokku taro
Like this:
Like Loading...
Firoojo deftere Allah, Al-Qur’aanaare teddunde nde, puɗɗiima heewde he ɗemngal Pulaar. Gila he kaamiilu kiɓɓuɗo o haa e taƴanɗe ko wayno taƴannde “Amma”. Ƴellitagol karallaagal kesal e mbaydiiji kesi caaktirgol kabaruuji haa ɓuri teeŋtude to bannge numérique/digital, ɓeydii ma weeɓnude Cargol ganndal. Ko ɗuum addanii suka Guinee-naajo (Gine), Alfaa Amadu Ɓuriya Jallo, suɓaade muulde firo mum Qur’aana he karallaagal numérique/digital.
jokku taro
Like this:
Like Loading...


text:
Author
SADIQ ALFA 413 posts 0 comments
Fijoobe pijirle feerefeer ko hewtanta 14, 000 tammi moobuki haa Jihawol Delta musamman ngan fijuki fijirde hitaande jee 2022 ko taskani fuddeeki Lewru November 28th yaaki 10th Lewru December, 2022. Fijoobe ben!-->!-->!-->…
Lesdi dimbi haa galluure Yaounde laamorde Lesdi Cameroon wadi sanadu halkuki himbe ko hewtani 14.
Lesdi dimbi ha galluure Yaounde laamorde Lesdi Camaroon wadi sanadu halkuki himbe ko hewtani 14. Meemaabe mmobi ko’e mabbe haa dow hooseere wakkati fe’aano ngon do wade. Be darni no Lincito nyende Alat amma be fudditi ngam hebtuki!-->!-->!-->!-->!-->…
Kaduna-Abuja: laanawal Lesdi Fuuditan kuude tioppungle do.
Ministaajo mo hakkilanta shaanu jahaale, Mr Mua’zu Sambo jabrude rento kanndude hoosaama haa laawol laanawal Lesdi ngal yaata Abuja –Kaduna. Ministaajo on suuditi haalakan wakkati O wurtino foonde tabitin ki laanawal ngal heban!-->!-->!-->…
Jabrude kanndude hoosaama dow irtoobe barkaaji Lesdi ha Lesdi Naajeeriya.
Ministaajo mo hakkilanta shaanu barkaaji Lesdi ‘e jahargal yeeso haa Lesdi Naajeeriya, Mr Olamilekan Adegbite wi nyukkirde haa irtoobe barkaaji Lesdi Wala dungayeere. Adegbite, on suuditika haa yeeso kubaru’en haa Abuja Laamorde Lesdi!-->!-->!-->…
Ngomnati jiha Kaduna taskani feesinki nyaamannde
Ngomnati Jihawol Kaduna taskani sembidinki shaanu ndemri haa giifakan bee (NEPAD) ngam usta talakaaku enanta haytinki nyaamannde nder Lesdi Naajeeriya. Haalakan wurti on haa hunnduko Directaajo mo hakkilanta shaanu sukaabe haa Les!-->!-->!-->…
Ngomnati Jiha Kaduna taskani feesinki nyaamannde.
Ngomnati Jihawol Kaduna taskani sembidinki shaanu ndemri haa giifakan bee (NEPAD) ngam usta talakaaku enanta haytinki nyaamannde nder Lesdi Naajeeriya. Haalakan wurti on haa hunnduko Directaajo mo hakkilanta shaanu sukaabe haa Les!-->!-->!-->…
UNICEF: mettini be nyaamuki neddaaku Bacci.
Hukuuma hakkilanta mballa Bacci (UNICEF) holli mettam beramji muudum sanne dowko laarani no neddaaku Bacci nyaamirte nder Lesde Duuniyaaru. Hooreejo mo hakkilanta UNICEF, Catherine Russell, walli Bacci waduki seyo lamar mabbe!-->!-->!-->…
FIFA: Fijirde tokke Boll kosde nga koofiiru Duuniyaaru fuddaama haa Qatar.
Lesdi Ecuador fuddi fijirde bee nasaraaku nde be nyaamino Lesdi Qatar 2-0 haa fijirde 2022 FIFA World Cup ko fudda haa Daldal fijirle nde Al Bayt Stadium haa Qatar. Bawti gamarle ‘e gimi ko wada dooko fijirde nden fudde hooreejo!-->!-->!-->…
Wankoore do wade dow baruye Lesdi Albania ngam dulduki Biddo Debbo.
Haajantoobe hake Innu Adama haa Lesdi Albanian wurti dow baruye do wada wankoore ngan tefanki Biddo Debbe mo be doldi haa Lesdi Kenya ndimu muudum. Biddo Debbo on Joy Aoko mardo Duubi 22 mobe doldi betawimo nyibaalo wonngo haa!-->!-->!-->…
Ballo Ardiido Lesdi Naajeeri yahi Ottawa,laamorde Canada.
Ballo Ardiido Lesdi Naajeeriya, Professor Yemi Osinbajo,dali Abuja Laamorde Lesdi Naajeeriya yahi ngilla nyalde 3 haa Ottawa,laamorde Lesdi Canada. Nder jawaabu maako ko mo hakkilanta shaanuu kubaruuji sappi, Laolu Akande, wi do on!-->!-->!-->…


text:
2
Gollanoowo Iisa Almasiihu kolniiɗo
1 Ndenne aan suka am, semmbiɗin nder moƴƴere tawaane nder kawtal meeɗen he Iisa *Almasiihu. 2 Ko njannginmaami yeeso seedeeɓe ɗuɓɓe ɗum fuu, halfin ɗum himɓe hoolniiɓe, waawɓe jannginde woɓɓe.
3 Munyu tampiri hano soogeeru Iisa *Almasiihu gasundu. 4 Ciryiiɗo konu fuu wattataa kujje duuniyaaru nder ɓerne mum heɓa welna ɓerne mawɗo mum. 5 Nde himɓe no tefa daɗodirde, daɗuɗo oon heɓataa gooro mum, se tokkiraay to haani. 6 Demoowo torriiɗo sanne nder ngesa mum, kam haani arta heɓude barke kettol. 7 Tayka dow ko kaalanmaami, Joomiraawo wallete paamaa ɗum.
8 Miccita he Iisa *Almasiihu maayɗo, ummitii, kanko woni jippotooɗo he Daawda hano no ɗum haalira nder *Habaru lobbo mo ngonmi miɗo waajoo. 9 Ngam sabbu *Habaru lobbo oon ngonmi miɗo tampa faa nanngaami uddaami hano neɗɗo bonɗo. Amma haala Alla kay uddaaka. 10 Ngam majjum waɗi mi munyan torra kaa fuu heɓa suɓaaɓe Alla ɓeen kewta kisinam ngonɗam nder Iisa *Almasiihu, ɓe naata nder teddungal makko duumingal. 11 Ndaa haala hoolniika nii :
Nde nii en maaydii he makko,
en mbuurdan he makko duu.
12 Nde nii eɗen munya,
en laamodoto he makko.
Amma nde nii en calake mo,
kanko duu o saloto en.
13 Baa nde en kanaa hoolniiɓe,
kanko kay o kolniiɗo,
ngam o waawtaa yeddude hoore makko.
Golloowo mo Alla jaɓi
14 Ɗum woni ko kaanuɗaa miccintinde wakkati fuu, ŋaara ɓe yeeso Alla ɓe mboɗɗoo jeddodirol dow karfeeje ngam ɗum hantantaa ɓe baafuy se hanaa halkude hettiniiɓe. 15 Tarsina durwa keddi baawɗe maa ngam keɓaa no ndaroriɗaa yeeso Alla hano jaɓaaɗo, laatoɗaa hano golloowo mo gollal mum semtintaa ɗum, jottinoowo haala Alla goongaha kaan no wooɗiri. 16 Woɗɗa haalaaji meereeji ngam ɗi njaadataa he laawol goonɗinol meeɗen, ngam iɗi ɓeyda woɗɗinde waɗooɓe ɗi he Alla. 17 Haalaaji maɓɓe no cankitoo yahde hano ɓuure wonnde no nyaama. Himene e Filitus no tawaa hakkune maɓɓe. 18 Ɓe mboppi laawol goonga, iɓe njanngina ko ummitaaki maayɓe ɓooyi wittaade. Nii ɓe ngoni iɓe kalkira goonɗinol woɓɓe. 19 Amma bonjariyal semmbenteyal ngal Alla sinngi ngaal sottataa. Dow maggal haalaaji ɗii tawaa : Joomiraawo no anndi ɓe jeyii.* 2.19 Limooje 16.5 No tawee kaden : Noddoowo innde Joomiraawo fuu woɗɗoo bone.† 2.19 Daaru Esaaya 52.11.
20 Nder suudu mawnu hanaa gineeji gaɗiraaɗi kanŋe he cardi tan tawetee. Gineeji gaɗiraaɗi leɗɗe, he loopal duu, no tawee nder mayru. Amma gineeji arani ɗiin no ndesanee juulɗe, ɗiito duu ngolliree wakkati fuu. 21 Nde nii neɗɗo lamnii hoore mum itti kujje tunnuɗe ɗe kaalunoomi dow mum, joomum no laatoto hano ginewol gollirteengol ko wooɗi, ceniingol, nafoowol jom suudu, ciryeteengol ngam gollal lobbal fuu.
22 Doggu belɗum cukaaku, durwu tan ɓeydoɗaa nder goonɗinol, dartinaaku, e hidde. Jooɗira jam he noddirooɓe innde Joomiraawo he ɓerne laaɓune. 23 Woɗɗa haalaaji meereeji, ɗi ngalaa fuu hoore. Aɗa anndi ko ɗi ngaddataana habdo. 24 Tawi ɗum hegaaki maccuɗo Joomiraawo habda he himɓe. Amma omo haani hollude neɗɗo fuu hidde, o laatoo neɗɗo baawɗo jannginde, jom munyal. 25 O laatoo peloowo caliiɓe nder koyirnam ngam moy anndi se Alla waɗata ɓe tuuba ɓe annda goonga, 26 ɓe ngarta he hakkillooji maɓɓe, ɓe coptoo tunnirgal Seyɗan gonngal no jogiiɓe nder maccangaaku mum he muuyo mum.


text:
Nder tiinaaje ɗe honuki paccam ndiyam nder jihawol Lagos lattuka jaabuuru luumooku lesdi Naajeeriya, ngomnati jiha kan taskiti ngam fiɓuki narral bee lesdi Israel her naftirki laabi zamanu naftirteeɗi nder tayre funa cakaare duuniyaaru ngam ngam raggiɗinki gannungol ngol nder jiha kan.
Ngomnaajo jihawol Legos Akinwunmi Ambode on suuɗiti haala kan yaake nde waɗanno jawaabu haa omtol mobre waytinol dow seewaaku e faddol gannuɗi inaaje ka taskitaa nder jiha kan.
Ngomnaajo on andini dow wakkatiyel jotta won kandungel gannuɗi sella e inaaje fuu lartee ngam wurtinki laabi hurgukiɗi kanduɗi.
Ngomna Ambode andini dow mbononde paccam ndiyam ɗum geɓe goɗɗe nder gallure nden yiidi balɗeɗee wola hunde feere sappi sonaa gannugol ngol taskitanee her feesinki laabi ndiyam ɗi zamanu.
Gurin/VON


text:
Ardiido Lesdi Malagasy Andry Rajoelina yaari ngilla ka teddinki haa Lesdi Faransa ngam sembidinki kabbidal narral hakkunde mabbe.
Giidal ngal wadaama on haa be meti duudka ko sembidinta kilantaaji riskuuji hakkunde Lesdi Madagascar enanta Faransa dowko laarani feesinol nyaamannde, kubbirle yiite Lamtarki ‘e ko nanndi ‘e non.
Wakkati giidal ngal ardiibe ben 2 fu wolway dow ko laarani himbe Lesdi Faransa 2 tuumiraabe bee aybe wujjuki Ardiido Lesdi Madagascar.
Hibe ben 2 tiggaama no jee duubi 10 bee duubi 20 nden bee njaggu caatungu.
Be nanngino Paul Rafanoharana, Franco-Malagasy, hawtaade bee Philippe François, nder Lewru July 2021.
SADIQ ALFA


text:
Murotooki (teyshot e safatoore, sekene e sooninke, sump e wolof), ina anndiraa kadi « tamaroowi moraande » ina heewi ɓure. Innde makki siyaas ko « Balanites aegyptiaca ». Ɓiɗɓe makki ina korsinaa e nder Fuuta, sibu sukaaɓe e mawɓe fof ina mura ɗum (mucca ɗum), woni murtooɗe. Ndeen, so ƴiiwoonde siltii tan, sukaaɓe mbaɗdata ko idaa hoccoyde murotooɗe.
Ko noon kadi, jawdi cewndi (haa arti e beyi) wayi horsinde ɗum. Hannde, heewɓe ina keewi muccude ɗum, yaakoraade won ko ɗum nafata e taasiyoŋ. Ko laaɓi heen tan, lekki kii ina safroree ko heewi. Yeru ɓiɗɓe ɓee so cabbinaama e ndiyam, rufaama e beeli, ɗuum ina wara guje ndiyam mbelɗam, mooftooje mborosaaji ɓuuɓri (caabotoondi coofgol ƴiiƴam) ; ina wara kadi buubi gaddooji buruuti (ver de guinée). Cabbinam ɗam alaa ko bonnanta neɗɗo e jawdi fof.
Kala ko woni e murotooki ina nafa : haako koo (soromtomo ina waawi waɗireede lacciri haako) ; kobje ɗee ina keewi ureede ngam riiwde ‘’geɗe ɗe moƴƴaani », ɓiɗɓe ɓee, en kaalii, alaa ko woppetee e mum en.
Haa arti noon e ngeeƴu murtoonde, ina korsinaa haa ɗoon waawi haaɗde, nde tawnoo fotde feccere maggu (40%) ko nebam keewɗam nafoore, ñaamotooɗam, mbaaw-ɗam huutoreede kadi e geɗe lallitorɗe (cosmétiques). Hay so tawii ngeeƴu nguu, hamaama ngam yaltinde nebam ɗam, ko heddotoo koo ina huutoree e nguurndam jawdi sibu ina neeni, ina moƴƴi e mum.
Anduɓe Muritaninaaɓe tato cunniima geɗe murotooki e murotoonde e ngeeƴu mum. Ɓe cifaama nafooje kii lekki keewɗe. Heen gooto wiyetee ko Muhammed Baaba Sayiid, porfeseer to Duɗal Simi to Clermont-Ferrand to Farayse, goɗɗo oo ko Ahmed Ammu wul Mustafa, gardiiɗo kabine rajooji to Beauvais, Farayse e tataɓo oo ko Seek Abdallaahi wul Sayiid aasiñoor toowɗo gonɗo ɗoo e Nuwaasoot.
Nafooje limtilimtinɗe
Nebam iwojam e ngeeƴu nguu ina huutoree ngam haɓde e mborosaaji e bakteriiji walla mbaalandiri cabbinoori e ɓalndu walla ñawanɗe (antifongique), ina huutoree kadi ngam saaynude ɓuutdi (anti-inflammatoire). Ɗamɗoo nebam kadi, won no gollortee ina waawi waɗdeede e nguura, tee ina haɗa kolesterol mo moƴƴaani oo, deeƴna taasiyoŋ. To oon bannge kañjam ɓuri nebam oliif (Olive). Leɗɗe makki ina coccoree, tee ina haɗa ñiiƴe yulde. Siro (kobje ɗee) mum ina safroree morsindorɗe, e ɗojjo becce e ñabbuuli bumsuɗe goɗɗi kam e yiiño. Ɗaɗi ɗii ina kuutoree ngam ustude nguleeki ɓalndu (paawngal). Haako koo (soromtomo), en kaaliino, ina ñaamee ; kono haaɗaani ɗoon tan, sibu e ko huutoree ngam safrude yookoode, walla ina haɗa ɗum, so neɗɗo duumiima e ƴakkude haako koo. Muccude murotooɗe kadi ina haɗa seero, kam e muuseeki nduŋam, walla muusreedu ɓuuto. Rewɓe muuyninooɓe ina mbasiyaa muccude murotooɗe, sibu ina ɓeyda soñtinde ɗum en, woni hebbinde enɗi mum en kosam.
Lallito : nebam geeƴi ɗii ina leppina, neyɓina, wuurtina nguru ɓalndu. Eɗam haɗa koomndi, ɗum noon haɗa nayeewu : ñormbolli e joorgol nguru, tee yooɗna ɗum.
Kono murtooki ɓurdi leɗɗe goɗɗe ɗee, baawɗe nawdeede e mum to bannge nafoore, ko kañum ; ko lekki puɗoowi e nokkuuji goɗɗuɗi nokkuuji ndema ngaadoraaka, ɗo puudareeje e geɗe goɗɗe battinooje e cellal mum (angareeji ekn) ; ɗum noon, terɗe makki kala (leɗɗe ɗee, haako koo, ɓiɗɓe ɓee, ɗaɗi ɗii) ina kisi e posoneeji. Dañde puɗi celluɗi e ɗuum ko huunde saɗnde e winndere ndee. Nokku ɗo ki fuɗata ɗoo (Saahal) ina hisi tawo kam e hoore mum e ɗiin tanaaji.
renndini ɗum ko Bookara Aamadu Bah


text:
Hiitordu Zambiya dungani Ardiido Jamiywwa Lawniraawa Tefa hakke mum dow tuuma Nyaamuki Amana Lesdi.
Hiitordu nder lesdi Zambia dungani dungani ardiido jamiyawa lawniraawa lesdi ndin, Hakainde Hichilema tefa hakke mum yeeso hiitordu lesdi ndin burdundu ngam O labbina hoore naako dow tuhuma nyaamuki amana lesdi ka O tuumirtee haala yumminka hakkilo nder siyaasa lesdi ndin yiiki O dari tefre ardungal lesfi Zambia.
Polis’en nangi Ardiido jamiyawa lawniraawa lesdi ndin ka UPND nder lewru April haa O tuumiraa bee ayiibe ayuki jaftol laamu.
Lawyaajo darando Hichilema andini dow haala kan yabbintaake yaaree yeeso hiitordu mawndu.
Amma hiitoowo baa hiitordu famardu ndu wulkandu ndun naada David Simusamba andini yaldiriibe jonde kiuta kan dow lawyaajo Hichilema hokketee jarfu laaruki kabbol bayaanu kiita kan fodde ka yaare yeeso hitordu mawndu ngam ndu fudda hedutuki ka.
Jooni dillani lewru ardiido jamiyawa lawniraawa ngan don tigga nder tiggirde bee jinnol darnde nde wamboobe mo dari ngam O yofte hiddeko fuu malla beelin.
O do tuumiree bes ayo halkuki ardiudo lesdi ndin Edgar Lungu e ayo jaftuki laamu haa to O hakkilay O tiggetee ko dillanta duhbi 15 maabo O tayanee kiita mbareeki sam.
Gurin